url: =MOM LAI LUNGZUAN. Gelh - Pu Awn Za Pau - Laibu Saal\nHome > Thuluui/Articles > MOM LAI LUNGZUAN. Gelh - Pu Awn Za Pau\nMOM LAI LUNGZUAN. Gelh - Pu Awn Za Pau\nMOM LAI LUNGZUAN\nA hih hang in tua ni in piiteek puteekte leh mi zawngkhal mi dam lo lupmun ngakte sim loh, nungak tangval nupi papi numei naupang a neu a lian a puan neih uh a hoih theithei silh in, puanduum puan-gial puanlaizeem/puanlaisan cih bang a puanzaa thak leklak vive ngentang tek uh tawh, Pa Lian Khan Khupte inn lam zuan in, amun amun ah khualu khawtaw pan hongpai lamlam uh hi. Kong zing citeng kawi et kawikawi leng, a tai tawh a khawl tawh a pai tawh, khatte inn pan a veeng a veeng a kizawn ngeiingaii tawh, tua kawm kal ah nungak lokuan ciah hak kha thahte bang, tan ngo haahaa aa suangphah peek aa kisil buatbuat tawh bang tawh... tua hun laitak khual pan athu thei naii lo khat hong pai zenzen hi leh pawh, "Galtai ding hi le uh lah kituaci zeem zawzen liang kei ve un cin, Maang dawn ding hi leh uh lah tua bang zahta in nupi papi nau paw kawm nau tawi kawm liang in pai buang kei leh kilawm ven," ci teltel ding uhhi.\nA puanduum, a puan-gial, a puan laizeemte mel tawh kilawm khawm sawnsawn ding in, gamlak aa po neisokte leh khuasung aa phuitong paak zah phialphial a a etlawm meitei kungte’ zong a paak san laitak hi aa, ni tan' lai aci bang keek in ih khuadakna ih khuakhattna mun san peuh ah, hong kilangh kawikawi pha diak se uhhi. Khuasung khua-nawl a po suangkuah kungte paang kungte zong, a sawt lo aa paakpalh ding in nguum ngiingeii in om san leltak uh aa, va ci peuh in tuanna'n nuamtuam khin hi.\nHuan sung ah a tehte dum pian buang eng pian buang khat in, benang gui leh bekang gui bawk litliatte lo-ngal, ankung dang om nawn lo hi. Thangmual hong nawk khin hi'n teh cia upmawh huai Phalbi huih in tua begui tehte a ling sak seuhseuh zo khop ding bektak in, zawt nun hi. A hih hang in vot hi. Hih bang aa, a lungzuangte lungzuan cikcik theih hun, a dahte dah theih cikcik hun, a lungdam sate lungnop cikcik theih hun laitak aa, a khua zang uh aa, phulum phul bang liang a, a pu-laam khengkhanghna uh pen, Pa Lian Khan Khupte tong uh hi ven sial gawh en ding aa pai uh ahihi.\nTu in sial kigo ding hong hi petpet ta aa, Sialkong panin Tonh "misam" tangvalte nih in lau sim pian kawmkawmin mui ciaituai in a sial hong tuun leh tuun kha vanglak uhhi. A sial in a hih leh a si vat ding a kisa liang kei zong in, mihonpite a muhteh a lungmang mahmah ahi tam.. a lu hong pei belbel bek sam.... Hehpih huaisak tawh kisai lo aa ih pupa ngeina khat hong suak ahih man in, "misam" tangval nihte'n kai aa, a khau uh tonh song gil tung ah khat vei hong vial in hong kimawlpih hong ki-ommaihpih ta uhhi.\nA mei kuai ding in papi hang khat hong kiseh aa, gim baih lua inteh ci'n a kawng sat ding bang ki phallo phot zawzen uh hi. "Hang ta lai ei; hang ta lai ei;" cia a meikuaipa a ot dakdak tawh, a sial gote khawng siam pha kei in hang pha kei leh a huansak aa sial gawh en mi honpite'n, "Mapa’ a sa pya khat man bek pia vo, "misam" tangval di'n kilawm nai kei ei!," a ci tawh kiko gawp dikdek ek uh hi ven, hih bang aa numei no naupang note leh nupi papi kamtam thei pawl a ot toktok geuh uh a, akigamlum mahmah ziazua hang in, tangval pawl ngaknu pawl khatte leuleu ciangin, Gentehna'n; Tg Thang Khial Langh (Langno) bang in sialgawh et ding peuhmah kin kha man peuhmah lo in, a ton tuitawi ngaknu, Ciang Neh Man (Manno) a na et niloh malam mah bang in, tangval dangte zong sialgawh a etnop uh lian lo zaw in, tangvalte'n nungakte - nungakte'n tangvalte a etnop man vive hi zaw uhhi. (Misam tangval – Tonh zo dingin a khual gamla a meeltheihte a sam ding a kisehte a cihna hi. Tuitawi ngaknu – Tonh hun sung a kisam tui a tawi ding a kiseh nungakte a cihna hi.)\nA tung aa Langno ka cih pen tangval momno lai mahmah khat kum (17) khawng a pha pan ding khat hi aa, nungak lah vang ngaih ngam thei pian khin napi'n, a ngaihte cih thadah ngaknu khat peuhpeuh tawh kamsiam a kipaih ding khawng na leng a hang nai lo, a lungsim gim hun bektak laitak ahihi. Ama meel peen a meelhoih a migit mai a san ngo pian, a duang kikhai dingdiang khat, pau uunh sim buahbuah khat hi. Manglai tan 6 hong zawh khitteh nungak lam mah hong ukpian pian khit tawh, khua lam vive hong lungzuan lawh ta hi. A nu a pate mahmah inh zong sangkah zop toh ding na hanthawn tangtang lo zaw uh aa, a lokuanpih dingin iplah sim giugiau zaw ahih manin, - tu'n Tedim ah Manglai tan 7 zom suak nawn lo in a khaw sung aa lokho aa om ahihi.\nManno leuleu a maa sang in a mom zaw ding mitmul del sim teutau, a mai a beem law lo a zawl law lo, duang kikhai ngingngeng khat - a mittang ciim sitset tawh hong et khak bang teh hong ngai peuh sak dekdek pahpah khat hi aa, numei cih ciang in Langno sang nau zaw a hih hang’ amah'n tangval lengna a na zuih zawh kumkhat bang na sawt zota ahih man in, ngaknut tangval thu a na thei khin mahmah, khawsung bang ah a meel hoihna bek hi lo in, a thusiam leh a lasiam man mah aa minthang khat ahihi. A hiang tuni ciang dong kua mah tawh genbaang nai lo tangvalte iplah bektak laitak ahihi.\nLangno in Manno a theihna bel, a lo kuanna uah a lo uh kigalsai hi ven, tua pan a theih a ngaihsut sim giugiau tawntung khat ahihi. Manno in ahih leh tu laitak dong mah Langno in a vangngaih lam thei nai lo ding hi. Langno in a na etet laitak bangin, ama'n zong sialgawh a na et kei leh, tangval dang khat peuhpeuh na en kha zaw mai ding aa, Langno in tu aa bang aa, amah a vangngaih a hih lam tak ngaihsut in zong nei nai lo kha meek ding hi. Langno bel den aa gen bangmah aa zawlleng ding aa kithawi pan, a ngaihna thu a gen ngam nai lo, Manno ton tuitawi ding aa, akicial lam a theih teh - hun hoih tua bang om thei khong, ci a sial gawh et ding sa'ng Manno et ding a na kinzaw gige khat na hi hi.\nLangno in Manno a etet a khattkhatt nop hang in tu'n a sial gawh uh zong gim mahmah ta aa, kitom zo nawn lo ahih man in, mi pawl khat a ciah nainai si uh leh khua lah hong mial pian si tawh, naupangte keel gawh zong ngak vet nawn lo in, khawl nuam lai pipi a inn lam ah Manno bekbek mah a lungsim sung ah ngaihsun kawmkawm in, lam banna lah nei lo in ciahsuak pah vingveng hi. A inn uh a tunteh pauna hamna lah nei mel lo in, a inn meeng uh aa, a lupna ah a khut a tal tung ah koih kawmsa in a thallup pah ziuziau hi. (etet khattkhatt > enen niloh, mit phia lo liang a enen, vilvil niloh)\nA zing ciang in Langno nute pate lah ton zo ding in pai uh aa, a lokuan khawmpih dang ding om lo ahih man in, Langno inn mah ah om zaw lel hi. Zingsang lam teng a lawmte kiang ah va vak tei hi ven, hong ciah kik teh innmeng aa, alupna mah kidenna pah aa, ihmu lah ihmu thei ngap lo, a thawhkhiat ding teh a sep taktak ding lah omsa vat lo in, a cim man in za peuh tep zel aa, a khu a bawk a bawk aa zaam to liatliat peuh ngau zelzal sa in en niloh hi. Tua bek tawh lungkim zolo in:-\n(a). Mom lai lungzuan lungzuan meel thei, lungzuan sam tui dawn khial ka hiam aw.\n(b). Zuan samtui lah ka dawn ngei lo, lia paal sen ngaihno aw zuan lawh’ng e.\n(a). Ka om muan in gualngaih min thei bang ka lawh ciang in, sinlai na e duang zen gual aw e.\n(b). Sinlai taang bang damna ding in, tong hong kha aw duang zen gual aw e....\nHuut sim thilthial khat aa lunglen lawh la vive a sak taktak teh bel, nidang aa la a sak ciang’ la hoih pipi a sak hang aa, a ging ngawh theithei ding bek peuh aa, a sak hi lel aa, tu'n deihna nei takpi mah aa, a sak sinlai duangkuai Manno mah a cihna vive hong hi khongta hi. La hong sak phot teh a lung hong zuang tektek hi ding hiam....? Zola hoih a sak mahmah ngaih a sak mahmahte na leng hawmthawh ta aa:-\n(a) Ngai buang veng aw lemnang bang huang buang veng, deih zozam lah kaaitui bang, zawl ngam lang e.\n(b) Deih zozam lah kaaitui bang ka zawl ngam loh, lungzuan dawi ai a ka vei, na zungzung e.\nLungkim zo nai tuan lo tua zawhteh:-\n(a) Tu aa kei vangngaih no aw zo heisa aw, ho ngam lang e sinlai kawm, ling bang do e.\n(b) Sinlai kawm ling bang do e lia neemno aw, na vang ngai in sunsawt hui, bang mau ing e.\nTua bang teng tawh ni hong tum ciang in, a sihna pah phial ding a hi liang ta zong aa, Langno in tua nitak peuhmah Ton zu-nun laam et hamtang ding aa, a ngaihsutsa ahih man in, a lupna pan thokhia in kisil pah hi.\nNitak an neek khitteh a puan laizeem silh in a innka uah kileh hothot niloh teei na pi'n, a inn uh mahmah zong ah om khong thei nawn lo ei de, tawm vei khitteh vakkhia zualzual aa, a lawmte tawh laam et ding ngakna peuh ci'n nungakte kiang ah hawh phot uhhi.\nLaam et hun ding hong naii takteh ciahkhia leuleu uh aa, a tongte phaitam zaang aa, misam tangval leh tuitawi ngaknute zola sak kaka khawng a zak uh ciang in a lawpna khang semsem a, om thei nawn mahmah lo in, kalnawh sa in tongte inn mah va zuan pah vingveng uhhi.\nMisam leh tuitawite bel nuam kisa lua kisa, meiphual kim aa kikawi giigeei aa om pen, Langnote pawl in a sak aa sahawk phung khat ah cil valh gangan geuh in en tazen hoh uh! Langno gimna tektek di'n Manno, Langno in hoihtak aa, amuh theihna ding mun san tak ah na tu kha citciat solnawn aa, a la sak kawmkawm aa, a mau lam khawng a et khakteh kha det lai hi na ven, meii tua zah in liah aa khua mial tua zahta lak ah bangmah zong kimu thei ngap hetlo ding hi napi, Langno in, " Ka mit a zaw nuang liang," ci ta liang zen hoh ei!\nInn tual aa, meipi sep a, taakluang khulte ko khin damdam ta ahih manin Langnote tun khit diak mah ciang in, misam tuitawi te a zola sak uh hong tawp aa phaitam zang pan kipan inntual lam manawh in:-\n( a) Ka tonkhuang aw thang zawm aw e, ka hankhuang athang zawm aw.\n( b) Tonh khuang leh han khuang thuah ing e, mual ii nen ah thangnah e...\nci'n lasa in ton tuitawi ngaknute leh misam tangval kihelh dimdiam in a puandum, a puangial, a puan laisante uh silh kawmsa in, hong laam phei ngelhngelh tanghial uh hi.\nLangnote ahih leh sawl zong kul lo in, mitphiat kikal mah in a huansak aa meitei phung ah a lawmte teng mah tawh na tu khin ma lam uh hi. Inntual lam manawh aa hong laam phei ngalhngalh tak uhteh, Langnote aa kipan tangval pawl khat "Iu iu!" a ci tawh misam tangvalte a hazaat man a eenluat man a hi tam…, a na gual ko puutsaat ni loh uh tawh -- "Na keel taang uh hawm mengmeng vuau," cia naupangte a ot tuattuat geuh uh tawh kong sak kong khang, huan sak leh phaitam tung tengah kigam lum mahmah aa kisa ngengngang mah hi. (Keeltaang - Keel gilzang taangtang thalh a akihuan minte a cihna hi.)\nTua bang teng tawh inntual pan suangphahpeek kan suk in innka lam ah, tuangdung nawk phei in bikhalap lam ah, bikhalap pan inntual lam zuan in tonhsongpi kimveel in hong laamlaam uh aa, Tonhla dawng li dawng nga hong sak khitteh, "Laamsuak" dingte pawl a kongbiang uah a masa ding kikhiat aw - pawl zawnzawn aw - bang aw … ku lialua geuh uh hi ven, Langno zong a lawmte'n ei zong va laam ni cia a kaihkaih leh tangval no cih man lei, Manno ngai law zaw ahih man aa ut pipi mah ki "ui misi neek" hi de hiam aw kuata kaih zawh in om himhim lo in, khaw zan lamteh kisiik giauguau mah in a inn uah amah kia ciah leuleu hi. (Laamsuak – Misam tangval, tuitawi nungak ahi lo a pua lam pan a hong kibehlap khuasung nungak tangvalte pen ‘laamsuak’ kici a, ‘mualsuak’ ‘ta-anggsuak’ ih cih dan tawh akibang ahihi.)\nPau lo phun lo hial in Langno a inn uh a tunteh lum pah tei hi napi'n, ihmu thei zok lo in a laam etna aa, a gei a paam a ngaknu tangval laam zong a en man tuan lo aa, puanzaa zawng hilhel peuh aa thu gen litlitte a phawk khak teh:- ' Aw.., ka lawm ka gualte kua mah dang a lunglen lawh tuanlo, hun zatna lel aa, a nei hi aa, tu'n kei ka tu cih pi di om lo..., Manno bekbek mah a ngaihsun hi khong ka hih ciang in, zingciang peuhmah laamsuak taktak vang inh, Manno tung ah kammal khat bek ka pau thei kei zong, hon muh di beek in va kilaak ning...' ci-in lungsim a khentat khitteh ihmu thei pan hi.\nA zingsang ciang in a ngeina mah bang in lungzuan khaw ngaih heh nepna'n lasa zel zatep zel, tua bang teng tawh ni hong tum aa, kisil in an a ne baih sim hi. Nitak khua mial philhphelh kuan sanggam meelmak hun ciang in inn pan vaak khia aa, a lawmte tawh laam en ding in kizawn uhhi. A zan nitak aa a tut masakna gei uh sahawk phung khat va tung leuleu uh hi. Langno in a lawmte kiang ah, "Bang bang ahi zong tu zan peuhmah laam suak hamtang di cia, ka khen tatsa hi," ci-in a lawmte kiang ah a lawmnu muhna ah bangci gamtat ding, a kampau dan ding khawng dong niloh hi.\nA sawtlo in Langnote lawmta teng leh tangval hon khat, ngaknu nih leh thum tawh laam hong suak uh aa, laamgui hong sau mahmah pah dendan hi. Ahih hang in Langno leh Manno, - Manno leh Langno kizom kha thei tuan lo in, mi li mi nga in hong hal veve hi. Langno a hih leh lasak ding, laam ding, Manno et ding - tua teng nam thum bang a mehkak ding hi in manlah kisa hial ngangtang dinghi.\nTua bang teng tawh khua hong zat simsim teh a laam uh tawl pian tek uh a hi tam.., hong tawp uh aa, innlim aa zola sa pawl aw - inn sung aa papi la/latung sa pawl aw---pawl khat leuleu inntual a zupeeng kiciam aa kikom kigualnuam pawl aw -- tua teng kawm kal ah Manno leh Langno inn lim aa zola sate lak va tung kha theituak citciat hi. Langno in zu hong kham tektek aa, zahtak maizum mel zong ngaihsun zo nawn lo in, la khawng mah kam dimdim in hong sa zaizai ngam ta hi ven.. tua leh a zan a phaitam zang aa, misam tangval leh tuitawi ngaknute'n la a sak lai aa, Manno aw gingte khawng phawk khakha lai hi ding hiam....?\nTua ton zu-nun sung aa hunhoih zat ding Langno aa'ding a om thei nawn lo suak ta aa, Mannote lah ton tuitawi in tua zawh ni nga sung a mau inn ah om thei tuan nai lo hi. Tua hun sung in Langno a tual puan-aak silh in hei khat liang vat kawm in gampalak peuh vak hualhual zel aa, bangmah kinpi zong neih tuak tuan lo, ...haiphung singphung cih peuh ah tu ngeungau pong lel in, a ma zak khopkhop bek aa la sasa in nitum thei zel hi.\nTon zunun sanun hong ven’ leuleu ciang in, a inntual aa gawton tehte Langno leh Manno te kimuh cil lai bang nawn lo in, a teh keu kuan ding kisa'n hong au kaa'n sim dengdang ta hi. Langno Mannote inn ah a hawh nop pah hang in ton zu-nun sung a tuitawi na aa gim ding aa, ihmut zong cim om ngei lo ding ahih teh ci in, Manno aa' ding a khualna in hawh pah vat ngam sap lo hi. Ni nih ni thum hong sawt leuleu teh, "Bang bang hi leh sia leh sia..., pha leh pha .. zum leh dai aa si om kei," ci'n hawh masa lo liang in, a lawmpa Thuam Ngen Bum (Thuam Bum) a ngensak vit hi. Lawm ngen ding in Thuam Bum zong kua pawl kua gual lah deih se lo, nitaak khat khua mial philhphelh sanggam melmak hun ding khawng mah in Mannote inn ah va hawh khiankhian hi. (vit > vet tawh akibang hi.)\nKam phatna tawh tua nitak Manno te innah "thu hosum sih sak" ding leengnaa dang hong pai lo bilbel ahih man in, Thuam Bum zong a lawm Langno in Manno a lunglen lawhna vaii teng a gen khit teh, "Na cit na siamna bekh beek ahi ta zong in ka lawmpa aa'di na khualna tawh, na ngaihsutna bangbang hon gen in Manno aw," a cih leh Manno zong zum lah zum buang napi, naupang thugen hi lo ahih teh ci-in, Thuam Bum a-et khitteh nuai hah sim zilzial sa-in, "U Thuam aw, U Langno in hi bang aa hon’ lung len lawhna teng non’ gen ciang in, ken zong ka na lunglen lawh dan tawh ka na ngaihsut kak khawm ciang, ahi takpi di mah sa dekdek khong ing inh ... pe .. peuh deihkaih in na ki-ummawh de..dek takpi khong mah ing. A lungsim takpi mah hi aa, sinsung lungsim thu le la hon’ kum hon’ genpi nuamtakpi ahih leh, na nih un zing lam teh hong hawh hong lengna zen hoh un... Nonh it nonh ngai takpi uh ahi kei zong in, a nomau tek mah hong hawh hong lengnaa le u cin, kei "mipii" a na tang tuam mahmah di hing," ci'n khing sim ngeungau in hong gen leh, Thuam Bum in a lawmpa a gen kal ding ngak lah lua ei de.., a zaa Manno a zialsak khitteh tuibuk muam tam kal zong khawl nawn lo in "mangpha" paih a, maimalh sim hiheh in a ciahkhia pah hi. (thu ho sumsih sak > thu gen thu kikupna a nawngkaisak)\nA inn uh ah ciah suak masa lo lai in Langnote inn ah a ban pah leh, Langno nute pate leh a naute teng inn sung aa mei-awi aa sa litlit laitak va tuak aa, "Langno koi ah vaak ei ta nu Ning?" ci a, a dot leh a nu'n, "Tu sawng teng ka Langno uh a ci nuam lo ei de..., ka ci naa ka bang naa ah ci kei ven, a vah loh peuh teh lum pahpah veh aw...; innmeeng en lecin lum khin hi lo de hia, hoh ihmu nai kei tasop vem.." na cih san hi. Thuam Bum bel a lawmpa thu thei kisa nui kawm hiimhuum sa in, "Um bel mah ing ei," acih khitteh inn meeng aa, a lawmpa lupna va zuan aa, a ma ngaihsutna bang keek mah in, Langno kinuai sim phulhphulh kawmkawm in hong tho to ding aa kithawi, "Thawh kul kei ei lawm," ci'n a gei-ah a mah zong thal lup in, amaa paina vai thu teng kicing tak aa, a gen khitteh ciahsan pah hiat hi.\nA zingsang teh nisuah limtak mah in Langno gam vak mawkmawk dan ding kithawi in, Thuam Bum va zawn khia aa, a khua nawl uh aa suangpi tung khat ah ni haam awi kawm hithiat sa-in, a zan nitak aa, a paina vaii teng dam dot kikkik phing niloh hi. A tel lo lah hi khol lo a zak nopnop man aa, a dotdot leh a sawt teh a lawm pa'n, "Lawm aw, bangmah kam tam ken la, non’ dotdot hang lah hi kan kon’ gen thuah tuan mel di om nawn kei in, zan aa kon’ gensa bang mah hi. Tu'n na hawh loh aa phamawh di ahih teh, tu nitak aa ih hawh pah saisai di lah kilawm nai buang kei in..., zingciang ih hawh hamtang kul di hi," ci in a thu kikup ih a khentat khit uh ciang, lunglen la peuh sasa lel aa tua bang teng tawh ni tumsak hi.\nA nitak khuamial khit naupang sawmciah huntak ciang in, Langno leh Thuam Bum Mannote inn ah hawh dingin, puanlaizeem (puanlaisan) liangvat tuak kawm sa in Thuam Bum te inn pan hong taikhia uhhi. Thuam Bumte lawmta Mannote inn mah ah lut pah vingveng uh aa, khanglui papite’n nungakte kiang ah zawlleng a innsung ah tawmvei sung beek tu lo liang a, bangkua pan a kilehkik pahpahte pen’ ‘uital zawlleng tawh kibang’ acih ding lau ahih man in tawm vei sungtang phot uhhi. Inn sung ah Manno nute pate tawh - Manno pa sabeng ukpian ahih lam a theih teh Thuam Bum zong Manno pa’ diksak theihtheih di'n, sa be'n vai khawng cil leng zangzang liang in va genpih paampaam tei se hi. Langno ta leuleu, Manno a ngaih vang in anu apate na leng zahtak hi ding hiam aw, lim pau ngam het lo aa, a lawmpa a nuihteh na nuihpi mualmual zel bek mawk hi.\nTua leh.. Thuam Bum in khua hun a sak pian teh a pangbawm aa, a zabawm la in, Manno pa a za zialsak hi ven Manno pa bel a gualnuam thei bilbel pawl ahih tawh, "Tangval za ciam nuam mah hang e, ko khan lai in tuibuk vive kizang hi ven" ci'n nui kawm bembam in a za a zial khit phet phial mah teh a nu apa "mangpha" paih in, tangval gel zong innka lam zuan uhhi. Innka a tun maa, bikhalap nuai a tun laitak un Manno in ngeina mah bang in,"Innka beek ah na khawl vua uute vaw," ci'n a mui kheek kimlai gapkhuam tung a kikhai kawnggom/bawmta sung ah koih in innka lam ah hong zuikhia hiangghuangg hi.\nInnka-ah a thum un tu uh aa, a lokuanna uh, a zan nitak aa, a vahna a ciahna uh, zawlleng tangval lengna neih cih aa kipan -- khuasung thu lamdang atuamtuam a kidot khit uh teh, Thuam Bum in, "Kei zong ka ut lai mahmah hang, no na kikup na kigen nop tuam uh om di ahih teh, kei na ciah ning," ci'n a lawmpa a nawsia hi.\nThuam Bum ciah khit ciang in Manno leh Langno a pau masa vat thei mel lah om lo, tawm vei dai dide aa, a om zawh teh.. Langno zong hemnawl sim nangnang, a aw zong tun zo taktak lo, ling sim huphup in, "Ma..Manno, na kong biang na bang kua uh kong suah phet un, ka lungsim dite nang zong na na sansaat theihpah bang mah di'n..., kei hi bang aa zahtak maizum khual zo lo aa, na teeng na paam aa kongtut kongkhawl pen, kei kisuanna kei kimuanna zong hi peuhmah lo, nang pumpi kon’ it kon’ ngaihna a letluat man aa, hong hawh hong lengna hing in, nang ahih leh lamdang bang honh sa phial vakte...."cia zom vat thei nawn lo aa, a om laitak Manno in, "Hawh le lengnaat ahih leh non’ it non’ ngai ta kei uh zong, hehpi huai non’ sak man un ahih kei leh zong na cim thoihna un, hi nu kiang ah va hawh leng amah na nuam mahmah lel ngawn na di ahih te cia, na dik na siam man uh a hong hawh hong lengna zong hi vak uh cia u Langhno aw.." cih a kipan kamsiam kithuk lua kisa khuazat lammel theihloh kal in zan-aak hong khuang ngalhngalh petmah hi.\nTu aa bang aa kamsiam akipaihna lam ah Pu Lian Khan Khupte ton lai aa, a gam tatna teng khawng mah kigen man zal uhhi. A gen ding bei zong hi tuanlo - a ut nawnlo lah hi lo, ut se lua Manno in a cimtak khak ding a khualna in, ut lai pipi mah mangngilh nei bang hiamhuam in, Langno a inn lam ah a ciah leuleu hi.\nA thai ciang in Thuam Bum mah tawh va hawh leuleu hi. Tua bang mah in ni khat hal sim phial in a va hawhhawh leh a sawt teh, Manno lungsim hong siang theih ta aa, lawm ho lawm ngai tuak in ki-ngaihsun in, ngaknu dang tangval dang lunglen lawh ding peuhmah hong hi nawn lo tuak hi. Manno bang in Langno ngaih ding kimuang ngam lo zaw si leh, Langno lah tangval dangte bang aa, a kam tam zalzal a vakhaat lua cih bang ahih loh tawh, nungakte ngaihna lungsim a nei thei lo liang ding peuh sa kha aa, a maingap ngam lo hi kei leh, a neu limtak aa dik a sak mahmah gige khat ahih lam Langno in a theih tak teh, a it a ngaihna bang hong lian semsem hi.\nTua bang aa Langno leh Manno ki-it kingai aa Langno pumpi Manno aa' Manno pumpi Langno' aa', cih bangzah dong aa khat leh khat kisihpi ngam ek dong ding aa, a om laitak un Langno ii a lawm a gualte galkap tum tawh, palik tum tawh, mawtaw hawl dan a set bawl dan sin ding cih bang in, amau mailam nuntakna lampi ding vive a zong nainai tekta uhhi. Langno in a hih leh tua bang a ngaihsun nuam ei leh, ni nih ni thum Manno tawh akimuh loh khak ding na leng seh thei lo in, khua hong khal ciangin, anneek ding kicing nawn lo a, khua dangah antawk ciang cih loh buang, khual zong zin ngam ngei peuhmah lo hi.\nLo a kuan uh ciang in tonkhawm thei zel uh aa, a tonkhawm theihloh ni sunsun un, a ciah a kuan a lo lamka uh ah sawl kipaih tawntung uhhi. A lo a tun leuleu uh ciang in, buktau pan a kibik uh tum letlet in kigal etet in khat veivei lo hun lai diakdiak bang kii phul kaamh khin peuh leh, Lang no Mannote buk ah va hawh in vaimiim gau em leh tangmai peuh ne khawm uh aa, Langno leh Manno a'ding in leitung nuntak a nop mahmah hun laitak ahihi.(Kibik ih cih pen pawl khatte’n a gol mahmah sing tawh kibawl a sung kikhuat khat bek a zang zong om hi. A tamzaw in dakbu khat bang in aw thum nei ding in kibawl a, dakla, phit la, kibik la ih cih pah mai diam.. a tuamtuam kitum thei hi.)\n1.(a) Thei bang sen aa tong kisaang sa, singtawi paal zong kei ka zuang lo e.\n(b) A sing hi leng phung khat po khawm, huihkhi sem huang nawn loh ding aw e.\n2.(a) Neusen pian aa lia ka lungtuak, phammawh dawi-ai nang hong tawi veh aw.\n(b) Sesum minthang ke'n ka ngai lo, na tongdam nuam ka sial lian pen e.\nTuuk - Phalbi - Khuakhal..., hi bang teng tawh hun a zatzat uh leh kum thum hong cing pet mah aa, Langno lah amah leh amah kimuang ngam nai lo, a ute in zi a neih nai loh si tawh Manno tawh ten vat ding seh thei nai lo deuh hi. A lawmte galkap tum pawlkhat a khuan hong ciah khin na leng om aa, nidang aa inn aa, a om lai khawng aa bang mah zong aa, a sim hetloh pipite tu'n a mitheek a kampau uh hong kikhel in, thugen ding mah hong hau si, a mel a sa uh zong puansilh niikten a hoih nono hong silh zawk diak tek uh tawh, a ci a sa uh hong zol sim hilhial geuh uh a muhteh Langno in hong en-gawh pianta mawk hi.\nAma nuntak zia ding a tuatteh zong khua-ul kaai liang guhtui kang liang aa, lo a khawhkhawh uh hang aa an tawk loh kum om ngei meel lo cih a phawk khak teh, lokhawh ding zong seh thei pha lo tektek hi. Tua kim laitak in a lawmte galkap khuan ciahte'n a mah na thusim pha lo, papi nupite'n lah maithak hong suah uh tawh dot ding gen ding mah hong neih diak se uhteh, Langno in hong thangpaih laak mahmah ta aa, "...Kei zong kapa tapa hi'ng, hun nawn lo phaat nawn lo cih bang hi lo ka hih teh..." ci-in galkap tum ding hong sawm pah biangbuang hi.\nManno a theihsak loh liangding ki-awi peuhmah lo ahih man in, nitak khat khuamial limh phial mah in Mannote inn ah maigum ngemngam sa-in va hawh hi. Manno nute pate'n Langno maitang a muhteh ni dang tawh kibang sa hetlo ahi tam, athu ala teng a dot leh, Langno zong im zo tuan nawn sam lo in amaa galkap tum ding leh bang hang aa tum ding sawm cih, amaa ngaihsutnate a khong a khia in a khempeuh gen khia pah ngelhgelh hi.\nTua thu a gen khitteh Manno amah a pau se ding lah hang ngam lo, dah lah dah khasia lah khasia buang,... "Nidang aa galkap tum di vai peuhmah khat vei mahmah zong hon genpi ngei lo hi na pi'n, tu aa galkap tum phingphing di honh sawm vat.. bang thu bang la za hi diai ta? Kei pumpi hoh nidang zah aa honh it honh ngai nawn lo hi di ei de leh..? ci-in a lungsim sung ah heh lah heh buang, dah lah dah buang sii khat in mit phe khepkhep in om aa, a etna mel ding lah thei lo in a cih mawhteh pauhlap zong in, a singkhul ding sum tawng ah va la hi.\nTua kal mah in Manno nu'n a lupna pii paam aa zu um a ngawng zol ketkatte khat tawi in hong tum kikik aa tua kawm in - "Zu khum ta kei zong kithei lo.. ih neih sunsun ciam sak ni leh Langno Kawlgam vaigam aa pai di, a maa omloh kal aa ih na sih mel," a cih leh Langno in, "Lup kei o' nu Cing, kei ka zakta zaw ei," ci pualpual tei hi ven, "Ka zu uh khum in bang in duh vak teh zong aci hi kang e.. ih hon’ tepsak nop man mahmah khong hi; tu sawngteng zu sak lah tuak thei peuhmah lo aa," a cih zawh a sawt lo in Manno pa kiang ah tui phel khai khat leh langva hai khat tawh Manno nu'n zu beelkhe nei golpi khat hong tung petmah hi. Manno pa'n a zu leih pah aa, a peeng bulh khit ciang, "Kon leepsak zek loh in na lung lah kim kiak in," ci'n nui pialpual in a tawm a neeksak khitteh Langno a nee sak hi. (Khang lui lai in zu kilup ciang in itna ngaihna takpi tawh zu lup ahih lam theihsakna in innteekte’n leep masa a, ahi zong in a hai khat bit zong ne peuhmah lo in kamnih kam thum khawng a ciam bek mah ahihi. Bumna, gu sawh a hih loh lam lahna hi.)\nLangno zong a zu teep ding aa kithawi tawp kik vat in, "Nu Cing aw na zu lup hong ciam beek aw leh..., Koi.. hong pai ve vua hong teep ve un," ci-in Manno en kawm in ci pappap aa Manno nu'n, "Na ne aw zong khum ngap kiak.. ka tuibuuk muam lah taam nai kei in..; tuh.. kawl miimpi zu khum lo peuh sang’ ka tuibuuk muam hoh it zaw sop ing, den lamteh hong teep ning," cih san hi.\nManno nu in lah a tui a kiam pian teh na leihsak zel, tua kawm kal ah Manno pa nung kaih lai ding ci le lah Manno pa'n, "Kon tepsak loh liang di nuam na sak loh khak di ka cih man hi. A nu'n ka lokuan ciah in zong non lup in, kei kicing ta ing," na ci zel aa Langno bekh mah'n a neek leh hong kamnuam mahmah zo simtham hi.\nKhua hong zat pian aa zu hong peen' pian teh Manno nu'n, "Na u Langno zu .. zu zong nam nawn peuhmah kiak in koih sak in," ci hi ven Langno zong kisiamsak lua kisa tua acih zawh teh, "Khum lai mah e!" ci'n hai khat bit mah ne beh lai hi.\nCiah hong hunta aa Langno in Manno a den aa, a khasiat tuak dan khawng a muh teh.." Zinglam teh lah vaak kik man nawn lo di ka hihteh, Manno tawh a tuam vilvel aa ka kimuh uh kul hamtang lai di..," ci'n ngaihsun aa, anu apate "mangpha" a paih khitteh innsung pan ciahkhia in innka ah Manno tawh a tukhawm uhhi. Innka pan ahih leh a kikah dekdek phial mah uh hi in, a tawpna ah Manno in, N.. na tup viuveu ahih khong tak in bang ih cih sap de maw u Langhno -- a sia aa nong pian le lah kei a kamsia hi khong veng," ci-in a khi-awhte mal kawmkawm in kun ngiungeu in aw dam mahmah tawh gen ngeungeu bek hi.\nLungtup lenmual na kai zuan law'ng e.\nNgaih heina Sian Maang aw dawng hon aw.\nUukna - thang paihna leh ki siik kikna - tua teng thuah aa Langno galkap tum ahih mah bang in a lungsim thahat in a lawmte dem nopna lungsim nei aa, a nasepna mun peuhpeuh ah zo-in a tungsiahte paktat mahmah pa khat hong suak hi. Tua ban ah a lawm a gual leh a tungsiahte tawh kizop dan siam aa, a lawm a gual amaa nopsakna ding mun a om zong in, a haazaa ding peuhmah om lo ahih man in, kum thum sung in san khat hong ngah ta hi.\nA khua muhna zong hong zai semsem aa ih Khamtung nuntakna hamsatna dan ih ngeina dante leh a dang a tuamtuamte amah'n a na tam theih mahmah khinsa ahih tawh - tu a galkap tum sung midangte om dan ngeina dante tawh ngaihsun kak in, ei Zomite phattuam theih theihna ding bekbek ngaihsun in, khat veivei bang amah kia zanhah thei zanzan hi.\nLangno om loh kal in Mannote'n tangval dang hawh ngei khol lo aa, Thuam Bum bek mah hawh thei giaigiai zel hi. Manno in lah Langno lawmpa (a kawng gompa) ahih man leh Langno laikhah a ngah uh ciang aa, a thu gen a la gen peuh uh kikum aa, a mah'n a ngah kei zong Thuam Bum in Langno kiang pan lai ngah in a thu teng genpih peuh leh Manno in nuam nasa tuam zo mahmah ahih man in, Thuam Bum na limbawl aa, tua teng nuamsa in "Ui a neekna sa ah zual" a cih bang keek in va hawh thithe hi.\nTua bek genloh a sawtsawt ciang in a lawm Langno lawmnu ahih lam na leng hong mangngilh nuam pianpian khong ta mai in, tenpih ompih ding na-ngawn in Manno hong ngiim mawk aa, a lawmpa heekkhiat ding na leng hong sawm miau hi. Tua mah bang in kum thum hong cing ta petmah aa, Langno in ciah ding vai peuhmah a gen nailoh teh, Manno zong khua hun a kisak tawh a lungsim hong kheel pian hiaihiai in, "tang sap awng hukna" cih bangin Thuam Bum hong ngaihsun thei pian khongta hi.\nThuam Bum in lungsim hoihlo hong vom ciang in Langno in Manno a laikhakte Laito (post office) pan la in na pia nawnlo, tua mah bang in Manno in Langno lai a khak teh a khiatsak ding kuamah dang muang het lo, Thuam Bum bek mah a muan aa a khiatsak pahpah hi ven, tu'n a u Thuam Bum in lah a vel khit phitphet ciangin meikhuk sungta na tun pahpah ahih man in, Manno leh Langno - Langno leh Manno lai a kikhak uh hang a lai kikhak uh a ngah loh zawh uh kum khat phialphial hong sawtta aa, a lai kikhakna sung uh aa –\n(b) Tong nong lel loh zingdam solno, lam-et kumkhua sawt sa'ng\nkong taa'n kum, khuasawt sa'ng e.\nngaih aw ka, sial cing sa'ng e.\n(b) Solkha dang zong ngaih aw lung na zuang lo aw, mualhem lawkta lungzuang tau, na ngai veh aw....\ncih aa kipan a la ngaihnono kikhahte uh a mawkna hong suakta hi. Hi tan veita Langno in lai a ngah loh hang in a thu gen a la gensate uh kho khin kip khin lua sa mahmah ahih ziak in, midang zong tawh ummawh thei tuan lo veve hi. A hih hang in amaa ngaihsutna tawh a kikeelki mahmah thu khat inn lam pan za aa, Thuam Bum leh Manno! Kiteeng!! ci'n a za hi. Langno in um zong um zo lo phial napi'n khuisa kawm in a vangngaih lai bang keek in, a lupna tung mah kidenna pah ngiat aa ... ....\n.... Aw.. numei ih cih paak bang hi ngeei khong mah aa, mi’n hon’ ngaih lai mi hon’ deih lai a ci hi khong mah di ta ven.... ... leh , ... Bang bang a hi ta liang zong in Manno... Ni leh kha leh aksi nuai aa thu le la guah se zah ih kikup ih kigensate om buang hi ven.... naupang thugen lah hi nawn liang lo hang aa. Nang hih zahta a thu leh la ih kikup ih kigensate tuikhu bang a maimangsak sak pah ziau tazen liang maw Manno! ....…….Dauh!!!... .. No numeite! .. Na ngaihsutna uh tom lua uh teh..,Khut lum leh bang uh te.. ngaklah deuh u teh!... .... .. zong hi zeel mah e mate.. Kei gal lak sa lak aa om suak aa maw... cih buang teh papite'n “ Ih ki-it ih kingaih mahmah hang kiteen tuanna hi lo;’ A kiteeng kheempeuh lah a kilim ngaih akilim it diak zong hi khin gai tuan lo, “ acih ka up kholloh tun kei kungtung mahmah zong ah a maan takpi mah hong hi khong ta ve...., Ken pawh..., Pasian in sii leh sa hon’ guat lai teng hi hun cih ciangtan om lo in, non’ na phawk ngitnget khong vang e maw Manno..!!!..\n(a) Tong zatam phung bang kiciangsa, sansa lia honuam, na hei dang sa'ng e.\n(a) Vang kingai aa tup tuangtung lo, bang di'n kisaang ih maw ngaih aw e.\n(b) Maimawng aa hei lel tuangtung lo, bang di'n gual lel baang ih\n(b) Sumlu besam a kaang zong in, anglai kep bang ke'n hong vom\nvang e... !!!....\nNimit: 5 - 12 - ‘67\nLuan Pau aw a nuai aa kong thu gen dingte pen, kei khialhna pan ka phawk kikte leh ka galkap tum sung aa ka vahna ka ciahna pan, ka theih ka muh - ka kikholhpih a Kawl a Zote tung pan ka ngah khak thute vive hi in, papi vaii tawh kisaite inn lam aa ihnu ihpa ih mel theihte kiang ah a hoih theithei di'n na gen inla, sang naupang tawh kisai kong gente na lawm na gualte zong na theisak in. Ka galkap tum man in sum leh paai niikteen puansilh mi neih zah mi lam zah nei zo het kei nang in, inn ah om leng tu aa kong gen dingte kiphawk kha man hetlo ding ahih ciang, tua mahmah zong a manpha peen ding bang khat in ngaihsun ing.\nMi dangte nuntak dan ka et ciang in ei Khamtung aa nuntak dan tawh kikhai lua hi. Zanglei aa lokhote'n bawng tawh kho in, tua a khawhna-ah buhtang khamval lua kisa in taangpi taangta hong vaak zo lai hi napi'n, ei Khamtung ah kum khat bit zong kikhom lo in, kum sial in an taw in ih tai nainai hi.\nTu'n ngaihsun leng, tu laitak kei bang inn mun logam ih neih tei hang in zi leh ta tek tawh ih om hunteh ih unau in hawm in, tua teh ih tu ih tate zong tua bang mah in na hawm sawn lailai leh, ei khang ah ih khawhna mun ding a awng mahmah zong in, ih tu ih tate khang ciang an a pian loh ding ban ah, a khawhna ding takpi zong mun awng om nawn lo ding hi. Tua ahih teh ih tu ih tate aa' ding ih deihsak leh, sanggam khat leh khat, zawlta lawmta kiphawh lohna, ki-it kingaih loh man ci lo in, nun takna nuam zaw'n teh ih cihna mun ah teeng in, tua tak ciang cidam in kihawhhawh zel peuh leng, ki-it kingaihna zong khangto zaw semsem zawsop ding ka cihteh, tu aa Tuisiang khawng Khampat khawng aa, a taitai te pil ka sakna hong thei sak nuam ing.\nKhanglui te'n zong:-\nIh Khanglui ngeinate pen hoih mahmah napi'n, a tung aa ka gensa bang mah in ih zawn ih ngau tawh kituaklo mun zong om ka sa hi. Ei ton bang nang thei kei ni cin, kum tulkhat zakua sawmnga leh thum (1953) kum hi aa, tua tung tang bang ei inn pan bekbek aa beikhia a zu a sa tu hun sum in tuat leng, tulnih tulthum peuhmah bei naak hamtang ding ka cih teh, tua bang aa ih zat sa'ng in en' ih kham val leh zong ih u ih nau hop bawl ahih kei leh kep bawl leng kimeet zaw in ka um hi.\nA "Tongte" bek hilo in a beh leh phung in sa a gawh tawh zu guan' tawh, "sa gual gawh ni" bang tak tak voktal tuukli pha ngentang ding luang sawm bang go uh aa, tua teng pen ni sagih sung aa, a beicip pah hi lel mawk ka cih ciang in,ih khanglui ngeina kideemna hi kei leh buang pawh, paammaih mahmah sa'ng. Tua ban ah ih sialgawh bek zong ngaihsun leng, en' nop ih sak ni aa nuntakna nei ganhing khat ih bawlsiat gawp ka ngaihsut teh, mihing ding in ngaihsun tase kei leng zong, etngam huai peuhmah lo aa, cizaathuai mah mah hi.\nTua bang mah in a dang ihpu ihpa ngeina,"hihneih" "gal aih"ih cih ni khat thu a voktal golpipi luang tampipi go a beisak mang pah cih ka ngaihsut teh, ko galkap an bang in sa tawmtawm leh anteh nengneng tawh huankhawmin meh in bawl leng inn lam ah lim kisa mahmah lai ding ci leng, ni tampi kikhom ding ahih ciang in ih zawn' tawh kituak lo mahmah hi. (Hihneih - Gal aih sa aih a genna mah hi. A min a lawh taktak ding ut lo in a hem genna hi.)\nA hi zong in tu aa kong thu genteng bang teekhteekh in ih pate kiang ah gen leng hong beeng hongvel hong vua nuam phial ding hi. Hi mah hi; hih ih ton ih gal-aih sa-aihte peen, ei khangnote muhna pan a thupi luat khol kei hang in, nidang in gal-ai sa-ai zote leh a tong zote zu nunna sa nunna lak ah na taltang mahmah uh aa, tua bang ahih zo lote’n zu kangg khat (zu kangg khat = Zubel dim in tui kileih hi aa, a tui a kimuh nawn loh dong/ a tui a kivun nawn loh dong a cihna hi.) zong na ne kha lo in, a-u anau khat peuh in neekngaih in a teepsak leh cih loh buang ama neek khak ding zong om thei vatvat lo in mite nawl khat ah muk hul kam hul in tu khilkhial geuh bek uhhi. (‘Nau zaw taangban/taangzom pet’ a cih tua pan hong piang hi.)\nGal-ai sa-ai a tong zote buang ahih leh ama zaa tawh kituak in zu lim tata amau zu neek ding tamlua kisa'n neek zawh loh bang in om thei hi. A sih uh zong ciang in lasak theih ding mah hong tam tuam sawnsawn lai hi. Hoih hi; ahih hangin, tu hun tua bang ih bawl hang "hau si!" hong ki ci nuam diai leh "hai si!" hong kicih hun ding ahih teh, tua bang ngeinate ih lungsim ahih kei leh lai in keem in, a hi zong in ih tak in haksa pipi in hambawl nawn dah hoh in, tua bang hunte beisak leng…\nNgeina phiat tuak ka cihteh ih ton ih gal-aih sa-aihte hi aa, ahi zong tuate mahmah zong ih zawn' luat man aa haksa pipi'n bawl ding ih zawn ih ngau tawh kituak kei ka cih man bek hi a, a thu in hoih a sa lo ka hi het kei hi. A puah phathuaite leuleu ih la, ih khuang, ih zaam te leh ih puansilh ih nikkteen te aa kipan hi aa, theih ding, kep ding, phuahphat mahmah ding kisam hi. Ko omna khang lam khawng ah "Minam Ni" khat peuhpeuh teh, minam dangte'n amau minam puan vive silh aa, ei mite'n puan-aak a nei lo hi tuanlo napi hang, ih vaihawm lah man sii leh, ih Zo ulian masate puanzaa taam liangvat diapduap peuh aa, a na kikhop ziak in ih tual puan-aak leh ih Zo numeite niik leh puante hong kilanghkhia nai lo hi. (khang lam > Kawlgam Kawl zang a cihna hi, Kawlpi khangsiah teng a cihna hi. Ni dang lai 1970 masiah a inn lam nupite in a tu a tate leh khuapih tuipih a kua mah peuh khang lam pai leh a kimu thei a kithuza thei gai ding mah kisa hi.)\nA lungdam huai khat ah kum tulkhat zakua sawmguk leh guk (1966) kum nung kum sung mahin, Zangkong sang naupangte'n tualpuan leh numei niiktual gansak uh aa, tu'n numei puan-aak ding zong kigansakta ci'n zaa ing. Khamtung pan a hong pai Zozum uliante leh Kawlgam bup pan hong pai taang mi ( kusale) khempeuhte mai ah tua ih Zo niik ih Zo puante silh lianluan tek kawm sa in Zomi nam ngeina laamna tawh a sawm nih vei na Union Day ( 20th Union Day ) - 12 February, 1967 ni in Zangkong Kyaikkasan Ground ah kinei masa hi. Tua ahih manin tua ni tua kha tua kum a kipan Zo minamte pasal puan leh numei nik picing tak in a nei a zang ih suak ta hi.\nLuan Pau aw, ih puansilh ih niikteen ih kizeepnate na thusim lo ke'n! En' ih thusim kei leh kuan hong thusimsak lai zang ding hiam..? Ih Zo Laam ih Zo Late zong thupi mahmah hi. Mihing khat a lungdam ahih kei leh a heh a dah leh, a lungdamna a hi zong a dahna a hi zong, a kilat akitheih khiatna ding in bang khat teitei aa, a kihil kul hi. Tua ih laam ih lasakte pen ih lungdam theih man a hih kei leh ih heh ih dah theih man aa, a nei hi hang. Laamna lah neilo la sakna lah nei lo in mawk om leng, dahna mel nuamna mel theilo nun takna nei na pi'n phawk theihna ngaihsut theihna lungsim neilo ganhing bang ih suak ding hi.\nZiiphian (RC) ahih kei leh Tapidaw (Baptist) kim khatte in, a inn uah la kisa in khuang kibeng leh cih tha dah, a phawk nai lo pha diakdiakte bang Zo la dawng khat bang sa kha thah leh Pasian tung aa khelhna mawhna sa kha uhhi. Tua bang mah in Khuado nunnop bawl khawng ciang "mualsuak mei dete" ahih kei leh “tangsuak” te lakah va kihel kha leh ih biak Pasian in a tawlsan suk pah ding a ngaihsun kha tampi om aa, tuate pen sau gen kei leeng; gamdang pan aa hong pai a biakna naseemte (Sang mangte) in Zomite ih pil baih ding deihsakna tawh ih ngeinate ih zuih ngawh nawn loh ding hong thu hilh in hong makaihnate ih telsiang nai loh man na hi gige hi. (Tawlsan – A tawl a meek cihna hi)\nTua ahih teh na lawm na gual a thei khialkhate na hilh in. Biakna tawh zom ngeii leng, ih khanglui biakna pen hoih peuhmah lo, maan peuhmah lo hi; cih tu tadih in ci nuam keng.... A hiang "Khanglui" ngeina ih cih mah bang in tuhun pai daan tawh kituak nawn mahmah lo in hong khanglui vai law takpi aa, ih khaw muh nang', ih thu theih nang' mun tampi hong khaktan in, ih muhna hong toisak tuam mahmah hi. Tua ahihteh ih pate khawng "Biakna" kheel ding a kulna dante a tel theihtheih nang in na paupih zelzel tan. A kheel nop kei hamtang uh leh zong, zatui zahaa tawh kibawlna kidamsaknate beek a up theihtheih nang' na gen pihpih in.\nGalkap vaii ih theih maa in gal bekbek mah a kap gai pah ding ih sak leh tua bang na hi deksuai lo aa, laitan neite aa' ding galsim lohna a dang a tuamdang nasep tampi tak om lai hi. Tungsiah za khanna ding leh a bu a mang suah theih nangin tan 10 ciang mah on kul hi. Koi mun koi munah ih sem zong in bangmah lai theihna nei kei leng, galkap nautang tektek ih hih hang in, ih lawmte'n bawng bang lawi bang aa hong bawl nuam sawn pah hi aa, khuapi sung vak leng lah, ih vahna ih ciahna khempeuh ah lai vive tawh hong kisai pian pahpah hi.\nInnlam aa ih pate khawng in: "Tu hun lai thei tam in, lai ih simsim hang akimanna om nawn kei" acih za mun ing. "Lai thei tam hi;" a cih pen maan hi ci mai ni. Tua ahih leh lai thei tam tua zahta lak ah, en' lai va thei kei lailai leng, ih lawm te'n hongsim mawh in ganhing bangmah in hong ngaihsun in hong enneu mahmah lo ding hiam!.....? tuate na ciamteh pha mahmah ta'n.\nEi Zo numeite hamsiatna leuleu nu’ leh pa’ a tam zaw in:- "Numei lai sinsak kul kei - ei lawhtak to hi kei," ci'n thu kin bawllo uhhi. A sum a paai nei zote aa' ding in tua bang a, angsung pilluat ding hi lo hi. A sum a paai hong pia zo tase kei leh zong, a pilna a siamna tawh hong huh zawhna mun zong om ding hi. Na tanu pil leh liat ziakin a nu a pa va-angh hong pia ding hi. Tua ban ah amah a pil a siam man in ih Zo numeite’ minam dangte'n hong simmawh sak ngam lo pah ding hi. Sum leh paai sa'ngin minam liatna pen ei Zomi taangpi taangta aa' ding in thupi zaw lai hi lo a hiam…? Tua bek tham loh in nu pil pa pilte in a tate uh hong pattah siam pah ding uh a, tua aa kipan a gei a pam a kitheihpite khempeuh in etteh in hong nei in mi tampi hong zelh pah ding uhhi. Ei Zomite kisappi pen naupang kipattah zia ahihi.\nTua ahihteh khat leh khat na kigal bawl phial uh a na kilemlo phial uh ahi zong in, na mipih nop tuamna phat tuamna ding ahih leh na minam aa' ding khual in, na vahna na ciahna peuh ah a kuamah peuh na huh theihna zahin huh inla, haazaatna lungsim nei ke'n.\nNang a’ding aa thupi penpen, pilna zon laitak aa kidop ding kong gen nuam lai hi. Tu'n nang kum (16) pha ta aa, tu laitak pen nang aa' in a lau-huai bektak laitak hi; ih ci ding hi. Tangval kipat hunsung pen lungsim kidop mahmah hun ding, Laisiangtho pau leng "ze-etna" tampi thuak laitak ahihi. Gamtat hoih ding leh hoih lo ding, tua hun mahteh hong kithei khia ta hi. A tom in genleng tua hun laitak in, ngaknu leh ih kikholhpih ih lawm ih gual kidop ding kisam penpen hi.\nNgaknu tawh kisai lamsang pan a dang gen ta kei leng, kei tuahsa teng mah gen leng kicing gawp inteh. Na theihsa mah bang di'n Manglai tan guk ka on leh ka tangval kipat hong kituak mawk aa, ih pate'n hong hanthot loh sii leh, kei mahmah zong lailam uk zo nawnlo in, Manno ka vangngaih hun laitak ahih sawnsawn tawh, ka lawm ka gual sangkah nawn lote'n lah sangkah tawp ding lam vive hong hanthot bungleh uhteh, keima thu het mah a, a tawp ka hihi.\nMai lam thu ding themcik zong ngaihsun khol meel lo a, ka lungsim sung ah Manno bekmah vomvom kha in sangkah zop sang’ in ih khua ah om in lokho zaw mai leng ci in ka sangkah ka tawp hi. Manno bang tawh kum nga kum guk sung bang kingai hi napi ung, Pasian in hong gawm kei peuh leh kiteen theih tuan omlo veve ahih ciangin, ngaknu lam peuhmah na lungkham ngaihsut masa nai ke'n. A hun hong tun teh zi nei ta nei ding aa Pasian hong siam hong deihsak na hih nak leh, nang lungkham kullo in hong pai na lel ding hi. Ka laisim gualzo toto peuh leng, kei aa' ding in zi ding ta ding lung hihmawhna om kei...cih lamin na ciamteh zaw in.\nTu laitak bang khangmom lai mahmah na hih ciang in nungak khat tawh kingai phot lecin, nang aa' ding phat tuamna hong pia lo taktak ding hi. Khangno lai pen lungsim khensatna leh tupna kician mahmah khat ih neih masak kei leh, kim leh paam bawl in kipuk baih mahmah hi. A diakdiakin ngaknu lamsang na lungzuan lawhloh theihtheih na’ng in, nang leh nang na ki-uk pha mahmah in. Tua banah kham theih guih theih a ne a zang thei na lawm na gual a om leh zong na peel siam hamtang in.\nKong it mahmah leh kong deihsak mahmah ka nau Luan Pau aw, "MOM LAI LUNGZUAN" ken a na sin khin hi'ng in, ih lenlai ih vahvah lai in zu lak sa lak ngaknu lak ah ih lawm ih gualte tawh va tualbial gawp leng a nop mahmah tei hang in, ih kidop kei leh a tawpkhakna ah ih kongbiang ih bangkua ih nu ih pa kiang ah ih suan ih hil ding peuhmah zang khat zong hong om lo in, eimau siatna lam vive ding hong mainawt pih hi. Kei khelhna pan a hoih ding thei in na kikeem mahmah in la, na lai kumsial aa na on' zawh tawntung na ding bek hi lo in, gual tungtuang a na on zawh ngiatna dingin, na lai na hahkat mahmah ta'n.....\nItem Reviewed: MOM LAI LUNGZUAN. Gelh - Pu Awn Za Pau Description: Rating: 5 Reviewed By: Cinpu Zomi


timestamp: atn

url: =ZAM Thupuak :: 26 June 2016 :: ZOMI DAILY\nposted on 25 June 2016 at 10:30 am Lomkholna: News, Newsletter, Refugee, ZAM, Zomi\nZomi Ngaih Sanggamte,Anungta Pasian leh ZAM Makaai Upate’ thusiamna-tawh ZAM Kum 10 Cinna Lungdambawl nuamtak kibawl-in Zinmaang-in ka-kihel thei-a, naakpi-in hunzat nuam-in, upateng leh lawmlehgual ulehnau teng-tawh holungkum cim manlo-in AU- Melbourne cidam-in ka-tungkiik thei-hi. Malaysia Zomi khempeuh tung-ah Pasian-in Ama’ thupha bucing hong piaksak tahen!\nNew ID card for refugees\nThe star news ah June 22 Wednesday a UN makai pipa gen pen UN card thak kipiak kik nading hilo in UN card a sit le a tuh khen theihziau nadinga kibawl hi. Tu a kipan na renew hunhun in hong kipia ta ding hi.\nTua ahihman in UN card a tuh tawh hong kimat hong kitat theihloh sesang in ZAM card tawh hong kimat le hong kitan thei zaw ding hi. A ban nang thu…\nNa UN Vai Nakan Nuamhiam?:\nSia Hauthang@ Zomi Media:\nTukaal Zatovai Ki buaipih teng\nCin Sawm Khual- Heilei,Klang Zato ah- ni 2\nNiang Sian Cing-Mualnuam,Ampang Zato ah\nGo Mun Pau- Thalmual,HUKM zato ah ni 2\nPau kap Langh -Tuitawh khua, Chawkit HKL Zato ah\nPa Lian khan Nang-Heilei- Sungai Buluh Zato ah ni 2\nRev.Gin Khen Suan\nMualkawi, Kawlgam pan ahong pai in ZAM zum ah Zomi te a ding thungetna hong neihsak thei a hih manin ki lungdam mahmah hi.\nSermon ding thulu tuamtuam:\nBiakna pawite le Ni thupi tuamtuamte ading sermon theih ding thulu (topics) tuamtuam le Laisiangtho mun tampi kihel a, Laisiangtho le hih laibu neilecin tentan piakna ah zatpah theih ding zong ahihi.\nAkawm pen plastic tawh kituam (Laminate) ahih manin tui atuk khak hang phamawhlo hi.\nThong pan UN ngah pawl SVP team tawh interview khitciang a card kilpia nonlo te UN te SMS tawh sap kik nei a hih manin Card hong kitengsak,laksak.piak kik nonloh pawl na hih leh UN zum ah zingciang mahmah 11am –1pm kikal lapsawm in la, na vaiteng va dongin.\nUN ten thongpan a UN ngah card a piak nonloh pawl khat Mi pawlkhat te bangmah thu kankhol lopi in UN zumah a ma ut hun in gamlapi pan hongpai thei zel a, tuni mi dimkhin, ahihkeileh tuni na vai kan/dot theih ni hilo, zingciang hongpai in ci-in ki vaikhak ziau thei zel uh hi. Sum bei, gim leh tawl ban ah hun tampi bei a hong pai hing nacih hang phatuam lo hi. Tua ahihman in hihni te ah paitheihsawm in. IAD: Mon, Tue, Fri. RST: Mon, Wed, Fri Zingsang 7am ma in tunsawm in. Motor tamlua cia na zekai leh nikhat a beibeh dingin theikhol pah in.\nPrevious: Korea Gam le Mi te: Zomi khat ii muhna pan (10) ~ Cope Suan Pau\nNext: Kikaakna te gawmtuah ni ~ Dr. Tual Khai


url: =KAHLEI – MIZAT – FGA Tulsa\nKAHLEI – MIZAT\nAdmin / January 20, 2016 / FGA File\nMi khatpeuh mun sangzaw (higher level) a tun theihna dingin a tuak khak – a phut khak mite pen tua mipa adingin a kidawh KAHLEI ahi uh hi.\n@ Mi khatpeuh adingin AHOIH (or) ASIA khat zawzaw nasep sakna tawh tua mi munsang atung theihna Kahlei dingin Pasianin NANG hong zang thei ahih manin, (a) Thapia in thalawpsak kahlei, (b) Na sak luat manin thasan kiksak kahlei, koizaw ah MA na pang nuam hiam?\n@ Ka nuntakna sungah ka phutkhak haksatna-nopsakna, simmawhna-angvanna, langpanna-panpihna, guallelhna-gualzawhna, kiatsukna-kahtohna, nenniamna-lapsangna, deihngahna-ngahlohna, thu le late khempeuh in Pasian’ hong sehsaksa MUN ka tun theihna dingin KAHLEI bangin ka tot dinga a kidawh “Pasian’ Vanzatte” ahi uh hi.\n@ Nang tawh hihdan a ih ki zopkhak theihna zong hihmun – hihhun ah hihdan in MA a pang dingin “Kei adinga Pasian’ MIZAT” na hi hi.\n@ Ka nuntakna sunga thupiang teng sutna laibu ki gelh hileh NANG zong na kihel kha dinga, NANG kihelna tawh ka nuntakna a kilam khawm hi gige ahih manin ka nuntakna kiukhat ading MI THUPI mahmah khat na hi hi.\n@ A kahpa sangin KAHLEI HOIH ahi pa mi hampha zaw hi gige a, KAHLEI SIA ahi pa mi hamsia taktak hi zaw gige hi.\n@ Mikhat peuh ading KAHLEI na hihna munah: a tawisang – apahtawi – tha apia thei mite pen KAHLEI mah hi a, a paisuakna ding break kangin a khawlsak phot – a lungtang ana sak phot – a thanem lam a kiphawksak – (kiniamkhiatna lungtang a neih theihna dinga) a nengniam te zong KAHLEI mah hi veve uh hi. Ahi zongin a ngah kik ding uh thaman kibang hetlo hi.\n@ Nang panpihna tawh mi khuasuak a om leh tua mi tungtawnin hamphatna leh maipha tampi nasang dinga, na langpan ngei khak aleh tuami tawh na kimuh sim in na mai mial in, lunggimna leh maizumna na bek na lawhtak ding hi.\n– Pasian’ MIZAT KAHLEI veve lak ah mi khat a thapia – a huh – a thahatsak kahlei hih ding utzawk in nei thei tek hizen lehang maw … Mi khat ii siatna sangin a hoihna gen sak ding, sep sak ding thupi asa zaw te hih sawm zen lehang maw ..Ih leitung nak nop ding hiven…!\n– Miten hong muhciang Khazih mel mu dinga, ih nuntakna pan khuavak taangin nak thupit taktak ding hivehang mete….!\nSource :JK Kam FB\n← KUMTHAK LE NI SUAKTHAK


url: =UN Galtai zumpi ah min tatak maw, min bawl tawm maw bang tawh hi leh hoih pen? - Zomi Community Network - Your Network\nUN Galtai zumpi ah min tatak maw, min bawl tawm maw bang tawh hi leh hoih pen?\nPosted by Tg. GT on September 3, 2010 at 2:43am in Zomi International Refugee Council\nUN Galtai zumpi ah min tatak maw, min bawl tawm maw bang tawh hi leh hoih pen? Hih kong dotna a hang in tuhun ciang in Zomi tampi tak in amau min lian mah in UN ah na pialo ahih man un, a diakdiak i lawmte, i vengte, i neulai i ki theihpihte khong bang pen amau min midang khat in a zang mah, midang khat i min or min om ngeilo a zang mah a tuamtuam tampi mah om hi.\nPawl khat te in Eimi in leh Kawlmin a thuah khawm gentehna Thang Kyaw cih bang khang lah om, min mal khat bek a nei Christine cih peuh lah om a tuamtuam tampi om hi. Tuate pen bang hang, bang dan hi a, min laih gawpgawp pen a hoih zaw mah hiam ahih kei leh i minpi mah hoih zaw ahi ding hiam?\nKong dot beh nop lai khat ah tu hun ciang in Zomi sung ah mi tampi in a min mai or a min nung uh ah Zomi a behlap tawm ki tam mahmah ta hi. Personal min sung ah i minam min ahi Zomi koih pen i muh dan khat bang ci hiam khat dan in om tawh kibang thei hi. Zomi ki it sak pha diak maw, aki neih maw, itlo uh ahih man in a itlam aki theih na ding, a it a kineihna a nuam zaw ding in min prefix/ suffix sung ah Zomi a behlap hi zaw ding hiam ki thei zo nawnlo hi.\nA tawpna ah tua dan David Tuang Zomi or Pum Zomi cih dan khong pen UNHCR a min sung ah piak ding in hoih zaw maw, hoih zaw lo cih namuhnate uh hong hawmsawn un.\nPermalink Reply by Taang Sianpu on September 3, 2010 at 6:54am\nGaltai zumpi (UNHCR) ah min tatak zatlohna pen a hang tampi hi thei hi. Khat leh khat a hang zong ki bang khinlo ding hi. Tua a hang teng pawlkhat kikum kawm leh, ngaihsut ding thu pawl khat en suk leng.\nMin tatak (Pianpih min) zatlohna a hang in:-\n-Security issue icih ciang in galtai gambel siau khat in ama' meltheih, u leh nau, innkuanpihte Kawlgam sung ah omlai ahih leh ama min tatak tawh zum ah a piak ding pen kithei kha zenzen hi leh gam sung a aom innkuanpihte' security ding a nawngkai khak leh cihna dan ahi hi.\n2. Zum lam ah minsana ngahna, ngahdan kibat loh hang\n-Min sanna kibanglo icih ciang in, gambel siau khat in minpiakna a neih ciang in, ama ngahma in min dang khat peuh tawh a na piaksak (deihpiaksak) sanggam, lawm leh gual, kipawlna khat peuh i piak bangbang ama lut theih na ding dan lampi a om leh ki deihsakna tawh ki lutsak cih zong om thei hi. Tua bang hun ciang in ama min lian ngah theilo a, min omsa leh a kituaksa khat zang ahih man in min laih na lemlo cih zong hi thei hi.\n3. Min tawh Prefix, Suffix zatkhopna\nMi pawl khat in amau min i a mai ah minam itna lahna ici diam, ahih kei leh amau zat ngei zeel leh mite' theihna min khat zang suak ahih man in tua pen amau official min zong hi khinlo thei hi. Gentehna:-\nTaang Cinpu, Lia Lun cih dan minte a zang pawl khat in amau zatna a hang pen Mr., Ms. taang in a zang zong hi thei hi. Salai & Mai a zat tang a a zang zong hi thei hi. Tua zong pen hoih zaw hi, hoih lo zaw hi cih pen mimal' deihteelna leh a zang dingte i deih dandan ahi mai hi. Zumpi lam ciaptehna sung ah official record in zat ding a deih uh leh tua pen a zang suak zong om hi. Hih pen prefix zat ahi hi.\nPawl khat leuleu in suffix ci in zatdan nam (2) bang kimu thei hi.\n-Zomi a zang zong pawl khat om hi. Gtn. Keivom Zomi, Cing Zomi etc.\nHih dan in Zomi min a zangte in zong i minam min ahi ZOMI pen khum sa zungzung ahih man zong hi thei hi. Pawl khat in a dang, min dang koih veve sang in ci-in Zomi a koih zong ki om hi. Ahih hang in minpi (official record) khat peuh sung ah Taang Peng Lam Zomi cih bang in a zang ki om nai lian lo ici diam, ki tawm lai mahmah ding hi.\nA hang in ZOMI icih pen mimal min hilo, khat peuh i aituam kaihtheih, aituam min hilo in kipawl khopna, minam min ahih man in minam min pen mimal min ah koih suk ding in Zomi pen a neusek tawh a kibat na ciang khat om ahih man in family name, last name in Zomi a zang tatak ki om nailo cih ding ahi hi. Min no leh min phuahtawm,milsel na ding in a zang tampi mah ki om a, a hoih teei hang in Zomi lo deuh khat mah hi leh, i minam min pen mimal min in i zat pen neusekna, neusakna leh innkuan/ family or clan level ciang ah a niamkhiat suk kihi ahih man in official record ding in ZOMI zat ding hoih masa khollo thei hi.\nBehmin zatna: Zomi ahih limlim nak leh beh neilo ki omlo ci leng kikhial lo ding hi. Gamdang te i zat ahi family name pen last name hi khinlo hi. A diakdiak India lam pan i sanggam Zomi pihte in behmin zang uh a tua zong practice hoih mahmah khat ahi hi. A diakdiak in refugee siaute in amau innkuanpih, u naupih cih bang in ki gen sinsen khinlo hi. Tua ahih ma in gam (3)na a tun uh ciang in u nau takpi hi, innkuan takpi hi cih theih na ding in evidence leh proof a omlo hong suak a, ei leh ei si leh sa tawh i kinai na pen mite' ong theih pen khang tam kikhom lothei ahih man in family name kibang zatna in i tu leh ta khang, leitung bei dong in innkuan khat, family khat ihihna hong kilang sak hi. Tua ahih man in behmin pen family min tang in a zang pawl khat mah a om ahi hi.\nPawl khat leuleu in Prefix lah deihlo, Christian name nei lo, suffix lah zang lo in ama' pianpih min tak mah a zang zong om hi. A hang pawl khat i et ciang in amau laisinna, sangkahna, certificate leh diploma, degree te sung a min ki gelh zia leh dan a certificate sung lian mah dan in kem cing nuam uh ahih man in ahih theih lai teng min behlap lo uh a, zong khiam lo uh hi. Tua zong lah a hoih khat ahi veve hi.\nAhih hang in mailam ding khang sawnte khualna tawh bang zang in, bang ci leng sawt kikhom pen ding hiam cih pen ngaihsut loh a phamawh thu khat ahi hi. I deih dan lian in i sep theih khit pah loh hang in, hanciam theihna khat peuhpeuh tawh kipan in a diakdiak gamdang (gam thumna) ah a khangkhia ding i tu leh tate a ding in bang hi leh kho pen ding hiam, bang in i minam leh ngeina nei ihihna mang lo pen ding hiam ci-in ngaihsut ding bel akisam mahmah leh a thupi mahmah thu khat ahi hi. Hih pen keima muh dan hi a, zat leh zat loh cih pen ei deih dan khat zong a tuam, UNHCR lamte' hong san theihdan leh hong muh dan zong a tuam ahi hi. Tua pen hoih kei, tua bek hoih zaw, tua cih ding hilo zong va cih theih ahi khin lo hi. Bang hang hiam cih leh a tung a teng hang in min khat ama min lianlo i ndeihna a tuamtuam om ahih man in "case to case basis" cih ding ahi mai hi.


url: =ZBC Meeting Minutes - Zomi Baptist Church-Fort Worth,TX\nZomi Baptist Church-Fort Worth,TX\nZBC panmun leen teng\nZBC Meeting Minutes\nZBC Constitution and Bylaws\nTheih huai pawlkhat\nBiakinn hon ni >\nBiakinn kihong ta\nBiakinn hon Praise & Worship\nBiakinn hon service\nBiakinn hon Album 1\nBiakinn hon Album 2\nBiakinn hon kigin na\nBiakinn hon memory\nBiakinn hon video\nPate ni 2016\nZBC family >\nZBC Nupi pawl\nZBC Naupang te >\nZBANA meeting minutes\nZBANA photos >\n2020 ZBANA Photo\n2016 ZBANA photo >\n2016 ZBANA Sun hun\n2016 Khawmpi Tuukpeng\n2016 Khawmpi Tuukpeng 2\nZBANA Viber photos 1\nZBANA Viber photos 2\nHun nuam khat\nInnteek te tawh\n2016 ZBANA Sunday nitaak\n2016 ZBANA kikhopna\nZBANA Constituion and Bylaws\nA ( 12) Veina Meeting\nZomi Baptist Church,Dallas-Fort Worth\nAni…….. Nov /8/2015 (Sunday)\nAhun…. 1:30 pm\nAmun… 6917 Brentwood Stair Road,Fort Worth,TX 76112\nRev. Pau Za Khup\nPa Tual Dongh\nPa Thang Pum Dal\nPa Khup Thawn Khai\nPa Zam Khat Langh\nPa Thang Siam Kham\nPa David Ngin Cin Khai\nPa Cin Sian Sum\nNu Ciin Go Lun\nNu Cing Suan Lun(Luntui)\nNu Zen Hau Cing(Cingpi)\nTg Hau Khan Tuang\n-Sia Khup in hun le vaite,anungta Pasian kiang ah ap na hong nei hi.\n1. Khangno te'n bangni (Khangno nipi) hun la nuam?\n2. Pawlpi Calendar\n3. Kum cin meeting/maikum pawlpi upa ding bang hun teh nei zo ding?\n4. Sunday School tutphah vai\n5. Pawlpi thubul let leh thumei let (Bylaws and Constitution)\nThu khensat teng;\n1.12/ZBC-2015/01: Khangno nipi tawh kisai-in,khangno te in,ani ding hong zasak kik ding uhhi.\n2.12/ZBC-2015/02: Pawlpi Calendar bawl ding in ki khentat aa,Sia pa-in, vaipua in hong nei ding hi.\n3.12/ZBC-2015/03: Kumcin meeting December 27, 2015 ni-in,ki bawl dingaa, Pawlpi makai thak teelna zong ki nei ding hi. Kumthak tawh makai thak ap khawm ding hi.\nNovember 22, 2015 Upa meeting ki nei ding hi.\n4.12/ZBC-2015/04: Sunday School tutphah vai pen leinai lo phot ding in ki khentat hi.Sunday School naupang tutphah leina ding,\nPa Khup Thawn Khai ($ 50 )\nPa Cin Sian Sum ($ 50 )\nNu Ciin Go Lun( Pheeknal ) hong pia khia uh ahih man in, lungdamna ki ciamteh hi.\n5.12/ZBC-2015/05: Pawlpi thubul phuh leh thu mei let(Bylaws and Constitution) pen pawlpi tuamtuamt te’ thukhunte enkak lai phot dingaa, November 22, 2015 Upa meeting ah,kik kum kik ding hi. -\n Pa Pum Dal lungdam koh thunget na tawh meeting noptak in ki zo hi.\nHau Khan Tuang Pau Za Khup\n(Recording Secretary) (Chairman)\nA (11) Veina Meeting\nAni……. Oct 18 ,2015 (Sunday)\nAhun…. 2:00 pm\nAmun… 6917 Brentwood Stair Road,Fort Worth ,TX 76112\n1. Pastor Pau Khup\n2. Pa Langhpi\n3. Pa Khaipi\n4. Pa Pum Dal\n5. Pa David Khai\n6. Pa Sian Sum\n7. Pa Do Lian\n8. Pa Dongh\n9. Nu Neam\nHun-ap thungen: Pastor Pau Khup\n1. Pawlpi kumcin ( Anniversary ) vai\n2. DFW Combine service vai\n3. Khangno nipi vai\n4. Zin leh leng hong pai, Sia te lengna do zia (Love Gift piak vai)et kik na\n5. Simpi lai-at huh ( Finance Secretary) pan mun kisam behlah ding vai\n6. Lungdam bawl leh kumthak, inntek ding vai,zanvak ding vai\n7. Pawlpi thukhun ( constitution and by law ) puah kik ding vai\n8. Biak inn vai\n1. 11/ZBC – 2015 / 01 : Pawlpi kumcin ( Anniversary) Nov 1, 2015 (Sunday) ni-in,ki bawlding hi.Kumcin pawi bawlna bing in,hih anuai ateng in,piak khiat na hong neiuh ahih man in lundamna ki ciamteh hi.\na.Pa Dongh Familay $50\nb .Pa Pum Dal Family $50\nc .Pa Langhpi Family $50\nd .Pa David Khai Family $50\ne .Sia Khup Family ( Antang aki sam teng )\nf. Pa Khupno Family ( Aksa soup )\nNek leh dawn vai pen,’’ Belbawl committee’’ te vaipuak kipia hi.\n2. 11/ZBC – 2015/02 ;DFW Combine service,12/20/2015 ni-in,ZBC ah neih dingin kikhentat hi. Nek leh dawn pen, ‘’Belbawl committee’’ in vai hawm ding uhhi.\n3. 11/ZBC-2015/03 ;Kum khat, ( 1 ) vei, Khangno nipi nei dingin ki khentat hi. Hun khempeuh khangno te in makai ding uhhi.\n4. 11/ZBC-2015/04; Zin leh leng hong pai,Sia te lengla do zia (Love Gift piak vai )te’ et kik na ki nei aa,hong pai nuam Sia te khempeuh lungdamtak in, pawlpi min tawh ki sang ding aa, Kawlgam pan ($100), USA sungpan ($50 ) tawh itna lah na, ki nei ding hi.\n5. 11/ZBC-2015/05; Sumpi lai-at huh dingin, Nu Niang Sian Vung ki behlap hi.\n6. 11/ZBC-2015/06;Lungdam bawl inntek dingin, Pa Jacob Mangte’ hi dinga, Kumthak inntek dingin, Pa Langhpi te hi ding hi.Zanvak vai tawh kisai-in Khangno te vaipuak ki pia hi.\n7. 11/ZBC-2015/07; Pawlpi thukhun (Constitution and by law) vai pen November Upa meeting ma-in, kizoppih Zomi pawlpi dangte’ thukhunte enkak phot dinga, November Upa meeting ciang kikup kik dingin ki khentat hi.\n8. 11/ZBC-2015/08;Biak Inn vai pen,sumleitawi ( Loan )ngah leh ngahna tungtawn in ki vaihawm toto ding hi.\nHunzawh lungdam kohna, Pa Khaipi.\nZam Khan Langh Pau Za Khup


url: =Makaite kiphunsan – a zadahte tawp huai :: ZOMI DAILY\nposted on 26 February 2019 at 9:32 pm Lomkholna: News, Paukhatsuan, Politics, Zomi\nMakai kiphunsan pen zakdah leh hehngawh ding in ngaihsun kei leng hoihsa ing. Tuabang mah in eiteng keek makai sem lehang zong ong kiphunsan kanlai ding hi .. cih zong kigen ki-remind kullo in theihsa in nei lehang.\nMakai kiphunsan loh hun cihbang leitung ah om ngeilo hi. Makai picing lua kisa Pasian tawh maitang kituah a kiho ngiatngiat, mite in a et theihloh zah a, a mai tàang a puan tawh a mai akhuh zawzen, makai kici khempeuh lak ah amah kan a a perfect zaw a om theilo ding, Mawsi nangawn a mipi in phunsan pahpah lai hi. Ei’ theihkhak, a kiciamteh pen phunsanna nasia lua teng bek hi a, tualo kawmkal ah a phunsan neknek nak tam mahmah lai khading hi.\nEi’ ading in “phunsanna” pen a hoihzaw ding a lamlahna leh a luanglet khalo ding a a control hi… ci a i sansiam ding thupi zaw inteh. Ong kiphunsan i phawk zah in, tua ong phunsante’ ong pahtakna om sunsunte zong i phawk, recognize ding kisam zawtham ding hi. Ong phunsan khempeuh gal a i neihsawm leh i gal ding tamlua ding hi.\nTuaban ah makai phunsan khempeuh makai langpan a, makai ut, makai panmun a tuhkhia nuam hikhin zenzen lo hi. A tuhkhia nuam leh a langpan a sa makaite pen ama’ makai hihna a responsibility theilo a, amah le amah thupi leetlaat a kisa, mikhempeuh in zong thupi a sa lua mahmah leh a eng lua mahmah ding asate hizaw kha ding hi. Mikhempeuh makai ut hetlo a, ahih hang makai utlo khempeuh a hoih deihlo leh a awlmawh lo hilo zel hi.\nA tawpna ah tuabang a makai madawk panmun lak ciang a phunsanna zakdah pen ei le ei man kisak luatna, a perfect bang dan a kingaihsut mawkmawkna namkhat hi in, makai madawk ding a qualify lohna, picin zawhlohna ahihman in omna mun akhial hizaw ding hi. Makai sem kei leh hoihzaw ding hi.\nMihing pen a lom om, a kilomthuah nam hihang a, tuabang a kilomthuahna ah a makai deuh, a madawk deuh, a thuvaan deuh, a thuzeek deuh a om ngeina ahihman in, a qualify taktakte mah in ong makaih ding bel a lunggulh huai hi.\nZomite Nam leh Gam vai a i kisap\nZomite nakpitak kipuah a transformation i thupi ngaihsut kei leh a tawpna ah phot zawhloh zah in ei le ei kipal kha in tuk ding hi hang.\nA beisa a i zia i tong in ong tunpihna, Tu lian laitak i dinmun limtak encian lehang…\n– Mipi khemna a i zat, ( cih taktak ahi lo ) policy … Center-leftism ( equality, freedom )\n– Mipi makaih zia ding hanciamna – extreme left – dictatorship, ukcip talkaih\n– tua kimakaihna ii a ngim a tup – extreme right – gamh kiluah a lalna tawh angmasuan, monarchy, nepotism.\n– tu a i tunna mun.. anarchy – a state of disorder, kithusim nawnlo, thusim theih a zong om nawnlo kimakaihna.\nPuah theih nawnloh zah a i luanglet ma in kipuah sawm mahmah leng hoih ding hi.\n“Transformation from inside out” kisam hang. I lungsim puakzia pan kikhel i sawm kei leh superficial change, a puatham kilaihna in a masa leh a nunung, a kik bangmah kilamdang tuanlo lai lel ding a, siatna kibehlap leh zungthuk khasak zawlai lel ding hi. Pau Khat Suan\nPrevious: Leitungbup Zomi-te Minam Khawmpi (ZIC2019KL)\nNext: Zogamah Galpi thumna kipanta ~ Lian Tuang


url: =Lengte in mt. 36/38 ca. 104 cm. - zwart\nzwart Bestelnr.: 95992895 € 37,99


url: =Hunzui in nate kihei ~ Tungg Thang :: ZOMI DAILY\nposted on 8 January 2016 at 11:13 pm Lomkholna: Article, TunggThang\nThu Masa :: I tung sunni pen ziingsang nai 6:30 pawl in nisuahna lampan in hong suak ciaiciai a, sun nai 12 hun laitak pawl pen a sat hun pawl hi in, nitak nai 5 pawl in nitumna lam zuan in hong tumsuk diaidiai hi. Tua khit ciangin khua hong zing in ihmu in itawlnga a nikhat in hong liamsan ahita hi. Tua mah bangin a zing ciangin ni hong suak zel in hunte nai khat khit nai khat, ni khat khit ni khat in hong bei toto ta hi. Mi hingte a khang cing kuan te pen a khan lam uh kithei khollo in a khang khang hi gige hi. Naupang te ahih leh ni khat khit ni khat a khanna uh kilangh mahmah hi. Tua hi in nau pang khat ulian a suah dong en ni ci lehang gen ding tam mahmah ding hi. Tua hi a hun icih pen mihingte uk zawh loh in a paipai ahih mah bangin, nate zong hun zui mah in na kihei toto hi.\nA diakdiak in tu hun ciangin khanglui thu gen lehang a zanuam kitam khollo hi. Tu hun a mawtaw tawh sang akah te a pi apu te’n ko hun lai in khe tawh a kikah tanghtang hi a, hampha tak uhciai ci kha ding hi. Hih thu pen a lamdang a bat teei hang a hun zui in a kihei thu ahihi. Yangon ah teeng in mawtaw tuanglo in khe tawh sang kah in kici leh a lamdangpi khat hong hi ding hi. Ngeina bangin a kilaih theilo thute nangawn tawmtawm kihei veve hi. Khuado pawi bang thupi isa mahmah a, ahih hangin nidang ate bawl bangin ibawlzo nawn kei hi.\nHih pen hun ii huzap mah ahihi. Ngeina hoih te pen ikep cing ding a thupi mahmah ahihi. Sanggam Laipian/ Siangsawn te bangin ingeina pen hong lamtoto in ngeina lam in hong laam ciang bang muh nop mahmah phial hi. Ahiang nidang lai a te om lai leh hih pen ingeina hilo hi ci ding hi. Hih sanggam Laipiante hong sepna uhpen thupi kei zong kici thei tuanlo hi. Zo ngeina ci-in TV bangah a pai ciangin sanggam laipiante vive hong laam uh a thupi mahmah hi. Hih pen ingeina hikei ci-in va khaktan zolo ding hihang. Bang hang hiam cih leh a hunzui a kihei laam ahihi.\nPau leh La Kihei\nNidang in Tedim pau cih a om hilo in Dr. Khen Za Sian’ gen mahbang in (Zolus Journal 11) Tedim pau zong hong piangtawm pau ahihi. Pawl khatte’n hih thu theilo in a ki-Tedimsak mahmah bang om zen hi. Minam tuamtuam pau nam tuamtuam a kigawmteh tu a Tedim pau hong piang khia ahihi. Pau nangawn zong itheihloh kaal in ahun zui in a kilaih suksuk mah ahihi.\nLa zong tua bang mah in sanggam Laipiante’n hong puah in Guitar tawh hong thuahta uh hi. Nidang a Zola tawh a kibang nawnlo hong tamta hi. Nidangin Zola pen khuang leh sialki bek tawh a kithuah hi a, tuhun ciangin Guitar zong tawh kithuahta hi. Hih te khempeuh zong a hun zui a kihei na mah ahihi. I Zolai a bawl khia pa pen Rev. JH. Cope hi a, ama gelh dang pen tu ni ciang dong kizang saamlo in tawmtawm in kihei hiamhiam ta hi.\nPasian na ngawn ahun zui in a kihei mah ahihi. Leitung piancil lai hun in mite in Pasian na kihta mahmah uhhi. A min zong na lo ngamlo uh a, a min hem bek in na gen uhhi. To thum Pasian (Trinity) mahmah en lehang, a masa in Pasian (Pa hun-Thukham hun) cih bek a kithei hi in, tua hun lai a Pasian’ thupiakte mihing te in zui zolo mawk ahih ciangin Pasian in lam khat hong hong hi. Tua hi in hunkhat ciangin Pasian takpi mi bang in hong piang tazen hi (Tapa Zeisu hun-hehpihna hun).\nTopa Zeisu hong pai lai in ama hehpihna a ngah kha mi tawmkha bek om in leitung hong zelh zolo hi. Topa Zeisu zong ama’ hun lai in Galilee kiim bek ah kileh a hun bei ahih manin mundang gam dang hong tung zolo in Pasian in a ma nungah Huhpa Kha Siangtho (KSTho hun-sepkhiat hun) hong sawl ta hi. Tu laitak pen Kha Siangtho hun ahih manin Kha Siangtho in mun khempeuh ah na sem kawikawi in kicing kawikawi hi.\nPasian in a ki-imcip thusim te zong kong gen ding ci-in kamsaang Jeremiah tungah acih mah bang tuhun Kha Siangtho hun ah mitampi in thuthuk nono thei in kipil thei mahmah hi. Nidang in Kumpite leh Biakna makaite bek ii kep cing a thupite tu in mi khempeuh kiangah Pasian in pholakta hi. Tu hun ciangin a kidophuai thu khat ah “a ki-imcip zo thu” cih pen om nawn khollo hi. Tua pen Kha Siangtho nasepna hang ahihi.\nKhat vei Pasian a kihei leh nisuah na lam mite’n (Asia) a maitang mu in, Nitumna lam te’n (America) a nung bek mu hi. Tua hi in First World te’ muhna leh Third World te’ Pasian muhna a kibat lohna pen a etna uh leh a kilak a kibatloh man ahihi. A muh dan uh maan tuak napi-in ngaihsut siamkei leh nang’a maan kei a kici thei ding ahihi. Pasian’ nung hei san kaal pen lungzinhuai mahmah khading hi. Lai Siangtho sungah Pasian pen zanni, tuni, a tawntungin kikheel ngeilo na ci hi, hih thu a maan mah ahihi. Pasian pen kikheel ngeilo a, kihei thei bek hi cih phawkhuai hi. A diak diak in Pasian’ kikheel ngeilohna pen a sunglam thu ahihi. Mi hingte pen isung leh ipua a kikheel baih mahmahte ihihi. Tungg Thang (UB Fellow, Silliman University, Dumaguete City, Philippines)\nPrevious: Kawlgam Immigration Ministry in Visa vai tangkona nei\nNext: Vantehna tuamtuam ~ Thang Siangh


url: =China Motorcycle Parts Motorcycle Indicator Winker Bajaj Pulsar180 - China Motorcycle Parts, Motorcycle Head Light\nMotorcycle Parts, Motorcycle Head Light, Motorcycle Accessories manufacturer / supplier in China, offering Motorcycle Parts Motorcycle Indicator Winker Bajaj Pulsar180, Moto Light Headlight Careta Comp. Fz-16, Motorcycle Engine Parts Starting Clutch Embrague (CBT-125) and so on.\nSupplier Homepage  Product  Light  Motorcycle Parts Motorcycle Indicator Winker Bajaj Pulsar180\nMotorcycle Parts Motorcycle Indicator Winker Bajaj Pulsar180\nModel NO.: BAJAJ PULSAR\nTransport Package: Yog Branded Box\nMotorcycle Part Winker Set LED Light Set Turning Lamp for Cbt125\nMotorcycle Part Winker Set LED Light Set Turning Lamp for Daker\nMotorcycle Part Winker Set LED Light Set Turning Lamp for Tvs Max\nMotorcycle Part Winker Set LED Light Set Turning Lamp for Biz125\nMotorcycle Part Winker Set LED Light Set Turning Lamp for En125\nMotorcycle Part Winker Set LED Light Set Turning Lamp for Tvs Start Hlx125\nMotorcycle Part Winker Set LED Light Set Turning Lamp for GS125\nMotorcycle Part Winker Set LED Light Set Turning Lamp for Gn125\nMotorcycle Part Winker Set LED Light Set Turning Lamp for FT180\nMotorcycle Part Winker Set LED Light Set Turning Lamp for Bajaj Xcd135\nMotorcycle Part Winker Set LED Light Set Turning Lamp for CB125ace\nMotorcycle Part Winker Set LED Light Set Turning Lamp for Wave110\nMotorcycle Part Winker Set LED Light Set Turning Lamp for Fz16\nMotorcycle Part Winker Set LED Light Set Turning Lamp for Italika 125z\nMotorcycle Part Winker Set LED Light Set Turning Lamp for Bajaj Wind125\nMotorcycle Part Winker Set LED Light Set Turning Lamp for RC150\nMotorcycle Part Winker Set LED Light Set Turning Lamp for Nx400\nFoco De Motocicleta Headlight Tvs Apache 160/180 RTR\nFoco Completo Motorcycle Headlight Sukida Skr200/250


url: =· Kawlgam Democracy makaaipi leh NLD makaaipi Daw Aung San Suu Kyi Singapore gam ah ngaihhawh kawmding in 9/20/13 ni Siangapore sunhun nai 1:30 pawl in Singapore gam tungta a, Kawlgammi 150 Zomi pawlkhat akihel in nadawn ngeingaai napi uh in Singapore kumpi thuneite in phallo ahihman in mipi tawh kimu thei naailo hi. Daw Suu Singapore gam ah ni 4 sung taamding a, Singapore uliante tawh akimuhkhop ban ah 2013 Singapore gammakaaite khawmpi ah kihelding hi.\n· Kawlgam Nypidaw huam Waigyi veeng a teeng Ko Zaw Latt akicipa khat leh adang mi 3 te Palik 80 in 9/19/13 ni zaankim in thu omlopi in buluh in man uh ahihman in khuasungmi 400 vaalding in Palik te hawlmang in palik 22 naman in khihcip uh hi. 9/20/13 niciang Adang palik 150 ding in akiman palik 22 te galvante keng in honkhia leuleu uha khuasungmite tawh langnih nasiatak in buai in palik 6 zato kipuak hi.\n· Kawlgam sung kilemna amazan theihnading in numeite zungthukkha a kiheltheihnading ngimnatawh 9/22/13 pan nithum sung Yangon khuapi Excel Tower ah Numei khawmpi khat bawlding geelna kineihi ci in Numei kipawlna makaai Naw Suu Sana Hla Hla Soe in 9/20/13 ni in genkhia hi.\n· Shan minam saklam thautawi SSA/RCSS,, Pa-Oh minam thautawi PNLO, Shan minam thautawi khanglam SSPP/SSA kipawlna thumte leh kawlgam kumpi kilemna bawlpawl 9/20/13 ni in Shan gam Taunggyi khuapi Taunggyi Hotel ah kimuhkhopna nei uh a political dialogue tawh kisai kikumkhawm uhhi. Hih kimuhkhop na sung ah adiak in nisuahna lam gaalkaap maang G-1 khat zong kihel hi.\n· Syria gam tualgaal aventheihnading a US-Russia te geelna ahi Chemical gaalvanteng suksiat nading tawh kisai in Syria kumpi te in 9/20/13 agamsung uh a Chemical gaalvan akoihna uh mun pawlkhat Chemical gaalvan daalpawl OPCW tung ah apkhinta uhhi. Gaal veng kuanta cih lam igennuam hi.\n· Pacific tuipi tungpan ongkipankhia Typhoon huihpi ahaatna tai khat 150 thatawh Philippine, Taiwan leh China gam khanglam teng 9/20/13 zaan pan 9/22/13 ni kikaal nasiatak in nawkding in khuahunsiamte in genkhol uh ahihman in tuipi tung a ngabengte, mipi te koici kidaalding cih lung himawh mahmah uhhi.\n· US lawmaker te in ongtungding 2014 kum akipan USA gam a mizawngte vaakna Food Stamp khiapding tawh kisai 9/20/13 nipan meetang khiat kipan ziahziah ta uhhi. Azenzen in hih Food Stamp khiapding thukimna omleh mipi 4 million sukhading a kumpiten $39 billion ngahding uhhi.


url: =UN huangsung OPE Department ah kamphen asem mi 7 ki khawlsak ~ ZD :: ZOMI DAILY\nposted on 28 March 2017 at 2:34 pm Lomkholna: Malaysia, News, Refugee, Sawltak\nMalaysia UNHCR huangsung aom OPE Department ah kamphen asem laitak mi 7 te nasep khawlsakna lai kipia cih kiza hi. Tua aki khawlsak kamphen mi 7 tepen Hakha mi 2, Falam mi 2 leh Tedim mi 3 kici hi.\nZanni in nasep khawlsakding vai theihsakna lai akipia uh hi a, asep nunungni ding uhpen May 26 nidong bek ahihi. May 26 nidong nasepdang azontheih nadingun ahun khanih (Two months Notice) akipia cihding ahihi.\nIhlawhdan nuam kisazaw leh dal nalsa ahih manin OPE Department akici ziauziau hi a, ataktak in hih OPE zong RSC ci’n kilaih khin hi. RSC pen Resettlement Support Center cihna hi a, US gamtawh akisai zawdiak teng adingin nasem Department khat ahihi.\nIOM kici “International Organization for Migration” nuai ah OPE (RSC), DHS, Medical, Culture Orientation Class, Departure cihbang in adawldawl in omsak uh a, hih IOM nuai ah asemteng khempeuh US kumpi in khasum apiak uh ahihi.\nUS gamsung ah President dingin Donald Trump hongkahzawh akipan US gamsung ah Refugee alakzahding khiam bekthamlo, asumzatding Budget zong khiampah uhhi. Tuahangin hih IOM nuai ah asem kamphen tezong khawlsak nadingin Notice Letter akipia kici hi.\nTuaban ah Refugee Travel Ban ci’n abeisa March 16 ni akipan khali sungbang US gamsungah Refugee alutding pen ki khakcipmawk ahih manin, hih IOM Department nuai ah asem kamphen tezong nasepding omlo, Interview omlo ahih manin, nasemmi akikhiam kici hi.\nKamphen “Interpreter” te bekthamlo, UNHCR huamsung ah asem Malaysia gammi Officer te, Staff tezong ki khawlsakding cih kiza hi.\nKhawlsakding Notice Letter akipia tepen Hakha, Tedim mi, Falam kamphen teng hi a, Rohingya kamphen te kihello cihi.\nUNHCR huangsung ah kamphen mi 7 aki khawlsak banah tentan kahna CO Class ah naukem in asem zong mi 2 khawlsak uh cih kiza hi. Avekin aki khawlsakpen mi 9 phata kici hi.\nAbeisa nungdiak in RSC ulian khatin kamphen nasem mi 10 khawlsakding cih tehkhia ngei kici a, tu’n mi 9 ki khawlsakding hita hi. Adang mikhat aki khawlsak behlaidiam cih ki theician nailo hi. Ref: Salai Cho Mana Thang\nIOM Medical ah asem kamphen tezong mi 5 ki khawlsak cih Theihtlei News te’n gelhkhia uhhi. Tua mi 5 tepen UNHCR huangsuang aom IOM Medical ah asem mi 3 leh Tawakal Hospital aom IOM Medical ah asem mi 2 ci uhhi. ZD Sawltak #zomidaily\nPrevious: Mandalay ah galvan thaupi pawlkhat leh mi 3 kiman ~ ZD\nNext: Italy gamah numei te khasim anin paiciang ni 3 sung “Menstrual Leave” kipiading ~ ZD


url: =Deihdan Deihlo ~ T. Sawm Lian :: ZOMI DAILY\nposted on 21 January 2015 at 7:05 pm Lomkholna: Article, Sawmlian\nPapi khat in a innkuan nuntakzia uh a ngaihsutsut ciangin a maan lo lianpi omin thei hi. Zan a ihmut ding ciangin Pasian kiangah a deihdan hih bangin ngen hi :\n“Topa aw, innkuan adingin ni simin naikal giat (8) bang na nakpi’n ka sem a, tua ka sep sungin ka lawmnu innah om maimai-in, ka nasep a tawlhuaizia thei leh ka ut mahmah hi. Tua ahih manin Topa aw, hehpih takin ni khat bek a pumpi leh ka pumpi hong kikheksak in”\nThuumna a dawng Pasian, na khempeuh ahih thei leh thukhenna hoih a bawl siam mahmah in inn sung pa-pen ngetna dawngin, zingsang a thawh ciangin a pumpi pen a lawmnu pumpi tawh na khek takpi hi.\nA thuumna Pasian in dawng hi, cih a theih ciangin lawp takin tho-in, zing-an ding buaipihin, naupang phongin, a sang formte uh kaikhawmin, nek ding an pia a, suna a nek ding uh a tunsak khit ciangin sanginn ciang va kha hi. Tua ciang manmawh takin kilehin, puan sawp ding teng sawpin, a sawp khit ciangin sai-ah nek theih tuamtuam lei a, manmawh mahmahin inn lamah ciah kikin, fridge-ah koihin, a sum zat khempeuh a tuat khit ciangin tho-in Zawhngeu an piakna hahsiangin, Ui a silsiang kik khit ciang nai a et leh nitak lam nai khat bang na sat ta mawk hi. Zingsangin a lupna puante khep mangngilh hi, cih phawkkhia kik a, manmawh deuhin lupna a hahsiang khit ciangin mun phiatin, choka hih siangin, pausia kawt tawh sitting room hahsiang hi.\nTua banga buai mahmah-a a kiveivei lai-in nai a et leh naupang sang tuak hun hi, cih mu a, nitak meh ding pawlkhat lei kisam lai hi, cih a theih hangin lei nading hun nei nawn lo hi. A nasepna kawt niangnuang tawh naupang dawn/pi dingin paikhia a, a ciah lam\nciangin naupangte in nektheih tuamtuam ngen uh a, lei nading sum pua lo ahih manin khualaiah a tate tawh kinial gawp hi. Inn a tun ciangin naupangte nek ding bawlsak a, homework bawlpih in, tua khit ciang a puansawpte tumin, TV sunga Cartoon film (Tom & Jerry!) naupangte et a etpih kawmin puan nawt/taih-in, a zawh phetin nitak an huan kul pah. Kan ding alu meet siangin, a kan nading sathau lei mangngilh cih kiphawkkik ahih manin a vengte sathau leitawi a, khai nek ding silsiangin, mehtui zong siangmawng tui bawl man bek a, ngapik, mehthuuk leh lothangkang zong bawlkhawm man lo hi.\nAman phetin nek dingin lui-in, kuang teng a silsiang khit ciang nai 7 bang hi ta. Naupangte silsiangin, lai a simpih khit ciangin nai 9 bang satta, sep ding tampi mangngaih hi cih a kiphawk hangin gim kisa luata ahih manin bangmah sem nuam nawn loin ihkhun lam zuan hi. Sun lama a tawldan leh nasep theihpih loin a lawmpa in na kawi a, mang kician zong nei thei loin ihmu hi.\nZing a thawh ciangin lungsim takpi tawh a lupna kiangah thungen kik a, “Topa aw, ka lawmnu tawh pumpi kikhek ding kong ngetna nong lawhcingsak manin ka lungdam hi. Ka lawmnu innah a om maimai ka na sa zel a, tu taktak ciangin bel a tawl dingdan theisiam ta ing. Ka nasep a tawlhuaizia ka hilhnop luatna lamah a nasep tawlhuaizawkna ka phawk hi. Topa aw, tu taktak ciangin ka sinlai zota ka hih manin hehpihna tawh ka pumpi leh ka lawmnu pumpi ka kikhekkik ding uh hong phalsak in” ci hi.\nA pilna leh siamna thei batloh Pasian in, “Ka tapa aw, na sinlai sin zota na hihna thu ka thei hi. A ngeina banga khekkik zong ka ut a, ahih hangin kha kua sung beek tua banga na om kisam ding hi. Tu zan gai na hih manin!!!”\n(Hih thu pen kua gelh hiam, cih zong kithei lo, Officer khat i ‘testimony’ a kigelhkhia tawh kibang, innkuan sungah nasep kitheipihlohna hanga kitelkhialhna piang thei ahih lam phawk nading a pawlkhat behlapin hong kisuaksak hi. Hih thu tungtawnin hih sanga manphazaw a gelh om leh….\nT. Sawm Lian, Editor\nTangko – September 2011\nPrevious: Tuhun khangnote leh Pasian thu ~ Dr. Ngul Khan Pau\nNext: Tuicin Tun Nawn Loh Nading A Lim (Sign or Symbol)


url: =Zomite aading muhtheih kipumkhatna ~ Suang Khen Pau :: ZOMI DAILY\nposted on 25 May 2019 at 2:59 pm Lomkholna: Article, Suangkhenpau\nThupatna :: Mangte in, “Kipumkhatna in thahatna hi,” ci uh aa, Kawlte in ahih leh , “Bawnghonte kikhenleh sahang in tuah hi,” ci-in ei Zomite’n bel, “ Nupa kilungtuak khua khat in zolo; khua khat kilungtuak khua kua in zolo,” cih paunak ih nei hi. Singkung a tangpote tukbaih-aa: a khawlpote puk hak hi. Khauzang khat sangin a kihekkhawm namkhau botsat hak zaw hi. Tua bang mahin ih minam dinmunah Zomite ih kipumkhat ding kisamta bek hilo in, a kul hi ta hi.\nA kikulna thu Khristian biakna tung tawnin ih en ding hi. Amasa-in Zomite hong kikhenkhamsak thute ih suutphot dingaa, tua khit ciangin kipumkhat nading a kisapzia enin , a tawpna ah kipumkhatna ih neih theih nadingin sepkhop-bawlkhop theih ding thu pawlkhat ka hong sung ding hi. Zomite’ kipumkhat theih nading lampi a khunsawm ihi hi.\nI. Hong Kikhenkhamsak Thute (Factors Leading to Division)\nZomite tu laitak ih kipumkhat theilohna ka et ciangin a hang pawlkhat a nuai-aa bangin ka mukhia hi.\n(1) Ih Tual Lungsim (Localism)\nThu tuamtuam hangin mun tuamtuam leh khuata tuamtuam ah kithehthangin ih teeng hi. Tua manin makai tuamtuam leh ngeina tuamtuam ih neiciat hi. Pau leh awsuah tuamtuam zong piangpah hi.Kizop-kivanna hamsa ahih manin khua khat leh khua khat mi tuampi ih suak hi. Kidemna tuamtuamte in zong mikhual hong tangsaklai hi. Tual lungsim neihna hong khang semsem aa, Khristian ih suahkhit ciang nangawnin tua in kikhenna piangsak hi.\nTual lungsim, kual lungsim, leh huang lungsim neihnate in eite hong kikhenkhamsak takpi mawk hi. Tual lungsim a khauhpai nadingin zong khua khat leh khua khat a mual a guamin hong hal-in ih awsuahte tangkai mawk takpi hi. Tua manin tual kibatlohna munte-ah kihuh kipanpih nopna omlo pah hi. Pheisa-liangsa ci-in ih kikhenmawk hi. Simta-zota, sakmi-khangmi ci-in ih kilo hi. I hihna bangin ih kimu thei kei hi. “Nang pa’ mei sang kei’pa mei sau zaw,” ci-in ih kidemden aa, ih kipantahnuam kei hi. Kipantah cih thadah ih kipanpihnuam keilai hi.\n(2) Ih Beh Lungsim (Excessive Clan Spirit)\nTual lungsim a behlap dingin beh lungsim na omlailai mawk hi.A behpa ahihleh nasep guan nuam deuh pawlkhat ki-om hi. A behpa ahih leh sum leitawi a piabek ki-om hi. A khialh hangin a behpa ahih nakleh panpih cih bangin beh lungsim khat pen Zomite’ sungah om gige lai mawk hi.Jesuh’ beh ih hihlam ih kimangngilh denkeeii laimawk hi.Deihsakdiak leh pahtawinopdiak kinei hi.Nung pan-in tawsawn nopdiak ih nei hi. Tua in ih pawlpi sungah ahi zongin, kipawlna khat peuhpeuh leh kumpi nasepna sungah nget bangin hong ne-in no pawl, ko pawl, cih hong khangpah lian hi. Tamlo na leiileii tua bangin kideidana kulhpi ih cian sawmlailai hi.\n(3) Ih Pawl Lungsim (Denominationalism)\nTual lungsim leh beh lungsiam sangin a siahuai zaw khat in pawl lungsim neihna ahi hi. Pawl lungsim neihluat manin unau-pata, sungta-putu ih ki-innlamtanh lianlianlai mawk hi. Ih Khristian nuntakna sungah ih picing nailoh man hi zawkha dingin ka um hi. Hih pawl lungsim hong khauhlua ahih manin Tuitphum, RC, AG, EBC cih bangin kigim neihna om aa, tuiphumte in ‘ko a innpite hi ung,’ cih lungsim hong neipah hi. Pawl dangte in zong miluite-piangluite ci-in thupisim deksuaituanlo hi.\nTuiphum sung nangawnah ko TBC, ko ZBC no ZBCM cih bangin kilangmuhna lianlai mahmah mawk hi. Pawl lungsim neihna lianlua ahih manin unau sanggam khat hi gegu na pi, dongtuakna nagawnah kidon kilkello cihzah dongin Khrih hong itna ih pawlpi sungah ih neuseekseek hi. Pawl lungsim hong uangluat ciangin thupomziate nangawn dongah, “Huate upna peengte, hiate limsangte, ko pen upna laingil neite,” cih bangin ei aabek mah man ih sa liuleu mawk hi. A taktakin ei thupom pen ei adingin a dik pen ahi zah khatin mite’ thupomte zong amaute adingin a dik pen ahihlam ih muhsakkha kei hi. Hih pawl lungsim neihna in ih minam sungah unau-sanggam khat ih hih lam muh theih nading ih mit hong tawsak lailai hi.\nIII.Kipumkhat Nading A Tawsawn Thute (Factors Leading to Unity)\nKipumkhatna tawh kisai-in hong tawsawn thu pawlkhat om aa, tuate a nuai-bangin kong sungkhia hi.\nA. Pasian’ Thu Tungtawnin Etna (Theological Imperative)\nKhristiante’ biak Pasian in Tothum Pasian(triune God) ahi hi. Thumgawm Pasian khat ahi hi. Pa Pasian, Tapa Jesuh Khrih leh Kha Siangtho ahi hi. Pa Pasian pen vannuai-aa piang mihing, ganhing, sihkung-lopa, tuipi-mualmau, nuntakna nei leh nuntakna neilo na khempeuh a bawlpa (creator) in hong kilang hi.A bawlsa nate puahin kemin a zuun Pasian (sustainer) zong ahi hi. Tapa Jesus Khrih ahih leh Pasian’ bawlsa mihing leh nate a gumkhia (savior) dingin hong pai ahi hi. Kha Siangtho ahih leh mihingte tawh omkhawm aa, a siansuah (sanctifier) ding in hong kilang ahi hi.\nTothum Pasian khat ahih hangun a nasep uh a tuamtek ahi hi. Tua hi-a Zomi Khristiante kipumkhat ding ih cih ciangin kipumbatna (uniformity) a cinuam ka hi kei aa, ii kibatlohna sungmah panin kipumkhatna (unity in diversity) a gennuam ih hi hi. Pa pen Tapa ahihloh mah bangin Tapa zong Kha Siangtho hilo hi.Ahi zongin amaute’ Pasian hihna sungah pumkhat ahih mah bangin Zomite zong ih kipumkhat theih nading a pulaaknuam ka hi hi. I biak Pasian zong kipumkhat-in Tothum Pasian ahih leh eite zong banghangin kipumkhat theilo ding i hi hiam?I pawlpi’ minte lobuang eite’ kilamdanna mahmah ka muzo het kei hi.\nB. Mihing Hihna Tungtawnin Etna (Anthropological Imperative)\nLeitung-a piang Zogam a kicihna mun-aa teng Zomite pen mihing mah ih hikhawmciat hi. Mihing ih hih zahkhatin mihing zia-le-tong, nuntak-khuasakzia, ngeina leh lai, kampau leh ham a nei minam mah ih hi hi. Lunggulhna (will), theih theihna (cognition) leh khentat tawn theihna (violation) ih neiciat hi. Tua mah bangin nuntakna kha (soul) a neitek ih hi hi. Tua ahih manin kipumkhat theiloh nading thu a omkei hi. Mihing ih hih manin mihing neihding-a kilawm ki-itna, ki-lemna, thumanna leh suaktakna tawh ih kipawlkhop theih ding ahi hi. Mihing hikhawm bek thamlo-in minam khat Zosisan nei vive ih hih manin ih kithuhual theihloh nading thu mahmah om lo hi. Tu hun pen kikhenkhap hun hi nawnlo aa, kipumkhat hun hita hi. Kigensiatsiat hun hinawnlo-in kipahtawi hun hi ta hi. Kilangpan hun hi nawnlo aa, kipanpih hun hi ta hi. Kitelkhialh hun hi nawnlo-in, kitelsiam hun hita hi.\nC. Pawlpi Tungtawnin Etna (Ecclesiological Imperative)\nZomite lakah Khristian 95% ih hita hi. A nungta Pasian um-a Khristian biakna a biate ih hi hi. Tu laitak-in pawl tuamtuam (denominations) ih hih hangin I biak Pasian kibangin, i up kibang-aa, ih laisiangtho a kibang ahi hi. A taktakin hih pawl tuamtuamte pen gamdang pan-aa hong pai sangmangte hong ken hilel hi.Judson sangmangpa pen America gamah a omlai-in Tuitheh (Congregationalist) mi hi aa, sangmang nasep sem dingin hong pai-in India a tun ciangin Tuiphum (Baptist) a suak ahi hi. Judson sangmangpa pen Tuiphum na suak keileh tulai tak-aa a kituiphum sak mahmah nang-le-kei zong tuiphum hi keek khalo ding hi hang.\nTua hi aa, i pawl lungsimte pen sangmangte hong puak pawlpi tungtawn-aa hong piangkhia ahihna kiteel mahmah hi.Tua bang ka cih ciangin sangmangte a mawhsak nuam ka hi kei hi. Amau zong amau hunin a hoih pen ding ngimna mah tawh hong pantah uh ahi hi. Ahi zongin tu-in pawl kideidan-aa ih kilangbawlbawl leh sangmangte’ mawhna hang hi nawnlo dingaa, nanglekei mawhpuak hong hita ding hi. Pawl lungsim neihluatna in kipumkhat nadingin hong khaktan tawntung hi. A minin pawl tuamtuam ih hih hangin ih To khat, upna khat, tuiphumna khat leh laisiangtho khat a tawikhawm Khrih sungah innkuan khat ih hih manin ih kipawl theihloh nading bang thu om zenzen ding a hiam?\nD. Tual Nuntakna Tungtawnin Etna (Sociological Imperative)\nZomite pen minam khat ih hi khawm aa, lampuan zawngkhawmte ih hi hi. Zogam ah tengin, Zo sinsan, Zo lungsim nei-in Zo an ne aa, Zo ngeina tawh a khangkhiate ih hi hi. Zomi-in piangin Zomi mah aa a si dingte i hi hi. Tuinaak khat dawn khawmin lociingkhat khokhawm aa, pumbuuk khat zangkhawmin tulpi khat a neikhawmte ih hi hi. Nopna-dahnaah a ki-uapliailiate ih hi aa, a bawng nuntak (communal life) minamte ih hi hi.Zuhai-sakbak a tangkhawmte ih hi aa, zulim-salim a kisuah masakte ih hi hi.Tua ahih manin banghangin ma pangkhawm theilo mawk ding ih hi hiam?\nBiakna lam panin kipumkhat theih nadingin ka etpak ciangin a tungaa thute ka lungsim sungah hong suakpak thute hi aa, kipumkhat nopna lungsim ih neih ngelngel leh bel ih kipumkhat theih nadingin thulela tampi mah omlai ding hi. Lai simte in ih ngaihsut beh ding kong hanthawn nuam hi.\nIII. Kipumkhat Nadingin Bang Sem Ding? (What should we do for Unity?)\nKipumkhat theih nadingin a kibang ngimna(common vision) leh a kibang kungmui (common goal) ih neihkhop ding kisam pen ding hi. I minam bupin kungmui kibang ih neihkhop ciang bekin na ih semkhawm thei pan ding hi. Tua kungmuite lakah pawlkhat a nuai-aa bangin kong pulaaknuam hi.\n(1) Zomi Hihna Thupisakkhawmna Lamah (Towards New Identity)\nCiimnuai masiah ih tangthu pen a kigenzelzul lai ahi hi. Ahi zongin ih pulepate’ khang-aa kipan tuni dong Zomi-in a kilo minam ih hi hi. Eile-ei ih kisap ciangin Zomi ih kici aa, mite’n hong sap ciangin Chin hong ci uh hi.Zogam sungaa om midangte in Tedim hong ci leuleu uh hi.Chin leh Tedim cih pen mite hong sapna hi aa, mite tawh ih kizopna-ah sangsiam-aa ih zatsiam ding thupi mahmah hi. Ahi zongin eilehei ih kisap ciangin Zomi ih kicitekthei hi. Tedim Kampau Zomite’ sungah awsuah zui-in Sihzang, Saizang. Teizang, Dim, Khuano, Losau, leh Zo etc., cih bangin a ke ki-omlai ahih manin tuate zong amau mun ciatciat-ah ih thupisak ding kisam hi.Zomi hihna sungah tua bang-aa a ke a ke-in, a bil a bilin, a khil a khilin ih omna in kimuhdah, ki-etsat, kipampaih nading hilo zawin ih hoihna honglak hi zaw gege hi.\nSihzang mi, Zo cih bangin ahi zongin a kilonuam ih om dingaa, tua zong ih thupi sim ding hi. Tua bang aa omna in ih Zomi hihna a kiamsak zong hi tuanlo-in a hoihna a pulaak ahi zaw hi.Paak huan sungah singkung nam tampi a om ciangin a etlawm pan hi zaw hi.Bangbang ahi zongin tuni dongin Zomi mah ih sangkim theipen ding hi. Ahi zongin mite’ hong sapna zui-in Chin ahih keileh Tedim a kicinuam a omleh zong, “Keng” sa-a thalnialpah ding zong hi ka sa tuan kei hi.Tuate in Zomi’ bei nading hilo zawin a thupit nading ahih lam phawkhuai ka sa hi.Tua ahih manin mite hong sapna zong thupisa-in eile-ei ih kimuhna zong thupisa-aa Zomi ih hihna ih kilat sak ding kungmui-in ih neikhawm ding hi.\n(2) Pupa’ Ngeina Zo ngeina leh Zolai Thupisakna Lamah (Towards Promoting Culture and Literature)\nZomite’n a kibang kungmui ih neihkhop theih nadingin i ngeina, i pauleh i laite thupisak ding hi hang. Ih ngeina pawite ahi zongin ki-it kingaihna late ahi zongin kepcing ih sawm ding hi. Ih Zopuante aa kipan ih vanzatte dongin thupisak ding hi hang. A diakdiakin minam khat-aa picing takin ih din theih nading ih lai leh ih kampau mahmah ih zuun ding kisam ka sa hi. Gentehna in tu laitak-in ih minambup in ih lai ih thupitsak theih nadingin Zomi Christian Literature Society ah kigawmkhawmin puahkhawm leng hoih mahmah ding hi. ZCLS in pawl kideidan lo-in a kilut thei Zomite’ lailamah khantoh nading a vaihawmpi ahih manin tua kipawlna-ah kituahin mapang khawmleng ih kithutuak baih pen ding hi.\n(3) Zogam Khantoh Nadingin Pankhopna Lamah (Towards Sustainable Development)\nThupha ngah minam ih kicihkeii sam hangin Leitugnah Kawlgam a zawng pen a hihna a khangsak pen Zogam-aa teng ei Zomite ih hi aa, 40% om hi, hong kici hi.I pianna Zogam khangto deknailo cihna hi. Mangkang kumpi in Zogam hong lak ciangin galkapbu khat in “ Pasian in leitung abawlin Zogam a hoihin lem manlo hi,” ciliang hi. Tua hi aa, Zomite’ kipumkhat theih pen nadingin Zomi Khantohna Committee neih ding kisam ka sa hi. Kayinte in neikhin uh hi. Tua bangin nei theihleng, “Zomi ahih keileh Tedim” cih nengnengte tawh ih buai mannawn kei ding aa, Zogam khantoh nading ahi; khuakim motor lam tun nading, khuakim in tuitha tawh mei a ngahzawh nading,khuakimah pilna a kisin theih nading, cidamna lamah khantoh theih nading, khuakimah kihona phone a om nading cih bangin ih semkhawm theih ding hi.\nZomite tomno sungin a khantoh theih pen nading ka lungngaih ciangin meitha(electricity) ngah ding kisam ka sa pen hi.Gentehna-in Meitei gun khakin meitha ngah lehang: anhuan nading sing kitom nawnlo ding aa ih gam hong nosuak kik ding hi. Huihlak kizopna hong khangto ding aa, phone leh internet-te deih bangin zang thei-in online tung pan leitungah ih zin kawikawi thei ding hi. Nisim ih nuntakna-ah tua meitha tawh na kisem ding a ahih manin ih living standard hong sangtuam mahmah ding hi. Meitha zang-aa sum bawlna private business kisem theih dingaa nasep manlang bek tham lo-in nasem ding zong hong tam mahmah ding hi. A khangtokhinsa gamte bangin mualkhat leh mualkhat sikkhau zangin ih kikawm ziauziau thei ding hi. Zomite khantoh theih nadingin mei ginatak (electricity) ngah thei leng lam bann pen dingin ka um hi.\n(4) Khristian Mission Semkhopna Lamah (Towards Partnership in Mission)\nZomite pen biakna mi, biakna uukte ih hi hi. Mission ih semkhawm ding hi. Mission Board khat ih phuankhawm dingaa tua panin sangmang ih puak ding hi. Kua pawl kua pawl cilo-in kideidan hetlo aa, tua mission board ah huhna sum ih puak lel ding hi. I pawlpi bulphuh lo-in Khrih leh lungdamna thu ih bulphuhzaw ding hi. Kha mangthang manin pawlpi ih phuh leh pawl’ min bulh sese lo-in Church of Christ (Khrih’ Pawlpi) ih cihsawm lel ding hi. A hih kei leh a kiang-aa a naii ompen pawlpi khat ih ap ngamlel ding hi.Tua bangin mission semkhawm lehang ih kipumkhat baih pen ding hi.\nHih thului in Zomite’ kipumkhat theih nading biakna tungtawnin etpakna hi aa, a hampi petmah ahi hi. Hih bang danin ka et ciangin kipumkhatlah nading lampi peuhmah ka mu kei hi. A diakdiakin kungmui ih neihkhop ding thupi pen hi. Aituam (private) sep lo-in minam tangin (national movement) sep ding thupi ding hi. A toi lungsimte ih tanzausak ding hi. A kawite ih seektang ding hi. A phawkte ih tamkimsak ding hi. A diakdiakin minam huamin Zomi Development Network cih bang khat phuanin khantohna ih seppah ding kisam ka sa mahmah hi.\nTu ni ciangciang ih minam bupin ih sepkhop bangmah omlo ahih manin ih veeikhop omlo aa, ih neihkhop kungmui omlo mawk hi. Neihkhop kungmui a om masiah kithuhual tak-aa nasep ding thubaihlo kha ding hi. Hih bangin minam bup kipumkhat theih nadingin kithusimna (recognition), kisansiamna (acceptance) leh lungsim kipiakna (openness) cihte ih neihloh phamawh ding hi. Amasa-in kipumkhat nopna lungsimah ih kituah masa dingaa, tua khit ciangin ih minam aading leh pawlpi aadingin ma ih pangkhawm ding hi. Suang Khen Pau, Myanmar Insititute of Theology, Insein, Yangon\nPrevious: Tedim mite a Simmawhhuai takpi mahdiam ~ Khaibawi\nNext: Zomi Movie kong biang dongah ~ Sia Do Khup


url: =Thupil dotna le dawnna ~ Nk Khanno :: ZOMI DAILY\nposted on 4 March 2015 at 5:37 am Lomkholna: Article, Khanno\nNi danglai in ah Kumpi Akbar kici a pilmahmah gam-uk kumpi khat a om hi. Thukhel dot uk mahmah in a gammi te kidem sak zel hi. Khat veivei ciangin a lamdang a nuihzak huai dotna khawng dong thei zel hi. A ma dotna te ahih leh a pil, a ciim, a tei mahmah lobuang in dawnkik theih ding thu hilo hi.\nKhat vei Kumpi Akbar in a lamdang le a khel mahmah dotna khat hong dong hi. Kumpipa dotna hangin gammi te cimawh in lungkia in om ngeingai uhi. A gammite a et kawikawi ciangin lukun tawh, lukhuat khuat tawh, khua dakdak tawh Kumpipa dotna ngaihsun in a om ngeingai uhi.\nTua hun laitak in Babel kici khangno khat Kumpipa mai ah hong dingkhia hi. Babel in Kumpipa dotna pen dawngkik zo ding cih amahlemah kimuanna tawh..\n“A vanglian Kumpipa aw, hehpihna tawh na dotna khatvei hong gen kik ve, kei mah in hong dawngkik ning.”\n“Ih gam sungah bawng bangzah om ahia?”\n“Hi hi a vanglian Kumpipa aw, ih gamsung ah bawng vekpi omzah pen tul le zanga le sawmgiat le kua linlian hi.” ci’n themvei zong zekai lo in Babel in hong dawngkik pah hi.\n“Babel, na takpi maw? Koi ci theih nahia leh?”\n“Avanglian kumpipa aw, na nasemte na sim sak in. A zenzen in bawngte hi zah sangin a tamzawk aaleh tua a val zah pen gamdang aa om a meltheih, tanau te uh ih gam ah hong hawh uh ahih man hi ding hi. A zenzen in a tawmzawk aa leh lah akisam zah pen a meltheih a tanau te kiangah a hawh man uh hiding hi.” ci’n Babel in dawngkik hi.\nKumpipa Akbar in a pil,ciim, tei Babel pen pakta mahmah in kumpi inn ah thudotpi dingin sam pah hi.\nKhat veivei ciangin logic bang lianin thu ngaihsutna in na khat peuh a hoih in bawl theilo zel hi. I ngaihsutna te suakta sak in khahkhiat theih ding kisam hi. Maths bangin kician sitset cih a om theilo a ki khelkhel a kipkholo leitung thute ah i ngaihsutna te suakta sak ni.\nPilna, ciimna tawh kidim in hoihtak ngaihsut khinkhai theihna, ngaihsutna te genkhiat ngamna le mukpau kampau siamna in na khempeuh bawlsiam thei hi. Nk Khanno Ref: A wise counting (Thettancho in zong kawllai in let ngei hi.)\nPrevious: Nuntakna a lamsangzo nasepkician khat septheih nading\nNext: Phawk gige ding leh nuntakpih ding Lai Siangtho mun pawlkhat\nSia Khampeek (Tongsan pu) in Doctor of Divinity ngah lungdam pihna